title: Ensimmäinen mantereen ylittävä rautatie

text: Kongressin annettua asialle vahvan tukensa Yhdysvaltain sotaministeriö, jota tuolloin johti Jefferson Davis, pani Amerikan länsiosissa vuosina 1853–1855 toimeen perusteellisia tutkimuksia ("Pacific Railroad Surveys") sopivien linjausten löytämiseksi Pohjois-Amerikan poikki johtavalle rautatielle. Tutkimukseen osallistui maanmittareita, tiedemiehiä ja taiteilijoita, ja tuloksena saatiin suunnaton määrä tietoa ainakin miljoonan neliökilometrin laajuiselta alueelta mantereen länsiosista. Ministeriön julkaistut 12 nidettä ovat todennäköisesti tärkein tuolta ajalta peräisin oleva läntisten alueiden maantiedettä ja historiaa koskeva tietolähde, ja niiden arvoa lisää se, että mukana on monia värikuvia alueen maisemista, alkuperäisistä asukkaista, kasveista ja eläimistä. Paitsi mahdollisten ratalinjausten kuvauksia tämä ministeriön julkaisema 12-osainen teos sisältää tietoa myös alueen geologiasta, eläimistöstä, kasvistosta ja paleontologiata sekä kansatieteellisen kuvauksen tutkimuksen aikana tavatuista intiaanikansoista. Laajuudestaan huolimatta teoksessa ei ollut juuri lainkaan yksityiskohtaisia topografikarttoja, joita olisi tarvittu sen ratkaisemeen, mikä kilpailevista linjauksista olisi liikenteellisistä ja taloudellisista syistä edullisin. Tutkimuksen sivutuloksena Yhdysvallat kuitenkin osti Meksikolta silloin vielä lähes aution alueen, joka käsitti nykyisten Arizonan ja New Mexicon eteläisimmät osat Gilajoen eteläpuolella, koska katsottiin, että edullisin eteläinen reitti kulki tätä kautta. Tämä kävi päinsä, koska Meksikon silloinen presidentti Antonio López de Santa Anna tarvitsi rahaa armeijaansa varten ja ilahtui voidessaan myydä jonkin aution alueen hyvään hintaan.


title: Ensimmäinen mantereen ylittävä rautatie

text: Vuosien kuluessa tehtiin monia ehdotuksia siitä, mistä rautatien olisi itäpäässä aloitettava ja miten se olisi rahoitettava. Eri vaihtoehtoja tutkittiin vuosia, niitä kannatettiin erilaisilla perusteilla ja asiaan yrittivät vaikuttaa myös lobbarit, kuten Theodore Judah.


title: Ensimmäinen mantereen ylittävä rautatie

text: Esillä oli pääasiassa kolme vaihtoehtoista reittiä:


title: Ensimmäinen mantereen ylittävä rautatie

text: Eri vaihtoehtoja tutkittiin vuosia, ja niiden puolesta esitettiin erilaisia perusteluja. Vuonna 1861 syttynyt Yhdysvaltain sisällissota esti kuitenkin rautatien rakentamisen etelävaltioiden alueen kautta, ja siksi tälle ensimmäiselle mantereen poikki johtaneelle radalle oli valittava ehdotetuista keskimmäinen, lähellä 42. leveyspiiriä kulkeva linjaus. Sisällissodan päätyttyä Southern Pacific Transportation Company, joka myöhemmin yhdistettiin Central Pacific Companyyn, rakennutti kuitenkin mantereen poikki myös eteläisen radan, joka valmistui vuonna 1880.


title: Ensimmäinen mantereen ylittävä rautatie

text: Kun keskimmäinen linjaus oli tullut valituksi, oli käytännössä selvää, että radan läntiseksi päätepisteeksi tuli Kalifornian Sacramento. Yhdysvaltain kongressissa esitettiin kuitenkin toisistaan jyrkästi poikkeavia mielipiteitä siitä, mihin olisi sijoitettava radan itäinen päätepiste, jossa se liittyi jo olemassa olleeseen rataverkkoon. Vaihtoehtoina olivat lähinnä


title: Ensimmäinen mantereen ylittävä rautatie

text: Council Bluffsin ja Omahan etuna oli varsinkin se, että se oli kaukana Missourissa sijainneilta sisällissodan taistelukentistä, sieltä oli lyhin matka South Passin solaan, ja se seurasi hedelmällistä jokilaaksoa, mikä rohkaisisi alueen asuttamista. St. Josephilla taas oli etuna, että se oli ainoa kohta, jossa rautatie jo ennestään ulottui Missourijoen länsipuolelle, ja se sijaitsi Texasista sisämaahan johtavien ratojen kannalta keskeisemmällä paikalla, ja siitä voitiin johtaa haararata myös Denveriin, Yhdysvaltojen keskiosien autiomaan suurimpaan kaupunkiin. Sen sijaan vielä vuonna 1862 rautatie ei ulottunut 24 kilometriä lähemmäksi Omahaa, joten sinne johtavan radan rakentaminen kestäisi vähintään viisi vuotta.


title: Ensimmäinen mantereen ylittävä rautatie

text: Paitsi rautatien linjauksesta, tehtiin vuosien kuluttua monia ehdotuksia myös siitä, miten se olisi rahoitettava. Sekä linjaus että kysymys rahoituksesta ratkaistiin, kun vuonna 1862, Yhdysvaltain sisällissodan aikana asiasta säädettiin erityinen laki ja vuonna 1864 toinenkin laki, jonka nojalla hankkeeseen myönnettiin suuremmat määrärahat. Etelävaltioiden edustajat olivat aiemmin yleensä kannattaneet radan eteläistä linjausta, mutta kun he sisällissodan aikana olivat poissa kongressista, valituksi tuli pohjoisempi, lähellä 42. leveyspiiriä kulkeva linjaus. Samojen lakien nojalla rakennettiin eräitä muitakin rataosia.


title: Ensimmäinen mantereen ylittävä rautatie

text: "Union Pacific Company" perustettiin kongressin 1. heinäkuuta 1862 säätämällä lailla, jonka mukaan rata oli rakennettava Missourijoelta Tyynellemerelle.


title: Ensimmäinen mantereen ylittävä rautatie

text: "Central Pacific Rail Road of California" -niminen yhtiö perustettiin Kaliforniassa 21. kesäkuuta 1861. Vuonna 1864 sen nimi muutettiin samana vuonna säädetyn lain nojalla muotoon "Central Pacific Railroad of California". Kongressi valitsi nämä molemmat rautatieyhtiöt rakentamaan ensimmäisen mantereen poikki johtavan radan Missourijoen rannalta Council Bluffsista Kalifornian Sacramentoon ja ylläpitämään sillä liikennettä. Tähän ne saivat 30 vuodeksi obligaatiolainan kuuden prosentin korolla. Sodan ollessa meneillään kongressi tuli muodostaneeksi yhtiöille varsin huonosti määritellyn organisaation, ja usein oli epäselvää, kuka oli mistäkin vastuussa. Epäselvyyksien vuoksi ulkopuoliset tahot saattoivat vaikuttaa Union Pacific Companyn toimintaan omaksi edukseen. Valtion takaamia obligaatioita laskettiin liikkeeseen 16 000 dollarin arvosta jokaista mailia kohti, jonka rata kulki tasaisella maalla, 32 000 dollarin arvosta jokaista mailia kohti mäkisessä maastossa ja 48 000 dollarin arvosta jokaista mailia kohti vuoristoissa. Molemmat rautatieyhtiöt laskivat liikkeeseen suunnilleen saman määrän myös valtion takuuta vailla olevia obligaatioita.


title: Ensimmäinen mantereen ylittävä rautatie

text: Obligaatioiden lisäksi kongressi luovutti rautatieyhtiöiden haltuun myös 120 metrin levyisen maakaistaleen radan rakentamista varten sekä tarvittavat lisäalueet asemarakennuksia ja ratapihoja varten. Valtion omistamilla alueilla yhtiöt saivat sitä paitsi oikeuden ostaa radan molemmilta puolilta maata aina 10 mailin (16 kilometrin) etäisyydelle saakka radassa, eivät kuitenkaan kaupungeissa eivätkä jokien kohdalla. Vaikka osa näistä maa-alueista oli arvokkaita niistä mahdollisesti löytyvien hyödynnettävien mineraalien vuoksi taikka hyvänä maanviljelys- tai metsämaana, suuri osa siitä oli käytännöllisesti katsoen arvotonta autiomaata. Samojen lakien mukaan myönnettiin avustuksia myös lennätinyhtiöille, jotka vuonna 1861 olivat saaneet valmiiksi ensimmäisen mantereen poikki johtaneen lennätinkaapelin, jotta näiden lennätinlinjat voitiin yhdistää rautatien lennätinlinjoihin sitä mukaa kuin ne rakennettiin. Saamansa alueet, joita rautatieyhtiöt eivät tarvinneet eivätkä kolmen vuoden kuluessa olleet myyneet, niiden oli myytävä hallituksen määräämään hintaan, 1,25 dollaria eekkeriltä, jos ostaja löytyi. Mikäli obligaatioita ei kyetty lunastamaan korkoineen, lakien mukaan rautateiden kaikki omaisuus, junat ja raiteet mukaan luettuna, oli palautettava liittovaltion hallitukselle.


title: Ensimmäinen mantereen ylittävä rautatie

text: Kaikkiaan rautatien rakentaminen maksoi yli sata miljoonaa dollaria. Oli hyvin epävarmaa, tuottaisiko tämä enimmäkseen hyvin harvaan asutuille seuduille rakennettu rata yhtiöille tarpeeksi tuloja, jotta se pitkään aikaan maksaisi itseään takaisin. Osan tuloistaan, joilla yhtiöt pystyivät maksamaan kaikki obligaatiolainansa, ne saivat niille lain nojalla luovutettujen alueiden myynnistä. Vuosina 1861–1863 Yhdysvaltain 37. kongressi sääti lisäksi "Homestead Acts" -lait, joiden nojalla liittovaltion omistamista maista muodostettiin 160 eekkerin laajuisia kiinteistöjä, jotka myytiin hakijoille edulliseen hintaan. Täten halukkaille avautui mahdollisuus muuttaa länteen, ja monet tuhannet henkilöt käyttivät sitä hyväkseen. Nämä yhdessä rautateiden kanssa johtivat Yhdysvaltain läntisten alueiden väestön nopeaan kasvuun, ja ennen pitkää seudulle rakennettiin myös monia haararatoja, jotka yhdistivät syntyneet asutuskeskukset ja kokonaiset osavaltiot päärataan.


title: Ensimmäinen mantereen ylittävä rautatie

text: Radan eri osuudet rakensi kolme yksityistä yhtiötä: alkuperäinen Western Pacific Railroad rakennutti Oaklandin ja Sacramenton välisen 212 kilometrin pituisen osuuden Kaliforniassa, Central Pacific Railroad 1 110 kilometrin pituisen osuuden Sacramentosta Promontory Summitiin Utahiin ja Union Pacific Railroad Company Council Bluffsin ja Promontory Summitin välisen 1746 kilometrin pituisen osuuden. Nykyisin veturit ja rautatievaunut ovat paljon raskaampia kuin alkuperäisen Pacific-radan rakentamisen aikaan, ja myös kiskot ovat tukevampia ja vahvempia, usein yhteen hitsattuja. Vuonna 1865 teräksiset kiskot olivat vastikään tulleet käyttöön, kun teräksen valmistuksessa olivat tulleet Yhdysvalloissa käyttöön Bessemer- ja Siemens-Martin-prosessit. Niiden avulla valmistettiin teräskiskoja, jotka olivat paljon kestävämpiä ja pitkäikäisempiä kuin rautaiset. Sellaisia ei kuitenkaan käytetty ensimmäisellä Amerikan mantereen ylittävällä radalla, joka pyrittiin rakentamaan niin nopeasti ja niin pienin kustannuksin kuin mahdollista. Teräskiskojen edut eivät vielä olleet selvillä. Kiskoja, ratapölkkyjä ja siltoja jouduttiin uusimaan sitä mukaa kuin ne kuluivat ja rautatie tuotti tarvittavan määrän tuloja. Varsinkin kaarteissa kiskot jouduttiin uusimaan yllättävänkin pian.


title: Ensimmäinen mantereen ylittävä rautatie

text: Radan raideleveys koko pituudeltaan oli alusta lähtien 1 435 metriä (amerikkalaisina yksikköinä 4 4 jalkaa 8 1/2 tuumaa. Tästä on tullut sittemmin useimmissa maissa käytetty normaaliraide. Pacific-radan rakentamisen aikoihin raideleveyttä ei kuitenkaan ollut vielä Yhdysvalloissa vielä standardoitu, vaan eri rautatieyhtiöt käyttivät eri raideleveyksiä, minkä vuoksi veturit ja vaunut eivät voineet helposti siirtyä radalta toiselle. Esimerkiksi Panama Railroad käytti viiden jalan raideleveyttä.


title: Ensimmäinen mantereen ylittävä rautatie

text: Alkuperäisistä ratakiskoista osa oli 30 jalan (9,1 metrin) pituisia ja 560 paunan (250 kilogramman) painoisia, osa taas 15 jalan (4,55 metrin) pituisia ja 280 paunan (125 kg) painoisia. Säilyneissä kuvissa näkyy etupäässä lyhempiä kiskoja, mutta pidempiäkin käytettiin sikäli kuin niitä oli saatavissa, varsinkin kaarteissa, joissa suuri pituus teki helpommiksi taivuttaa ne sorkkaraudalla tarkoitetun muotoisiksi.


title: Ensimmäinen mantereen ylittävä rautatie

text:
Radan rakentamisen aikaan Yhdysvalloissa ei vielä ollut yhtenäistä aikajärjestelmää, vaan jokainen rautatieyhtiö käytti omaa aikaansa, jotta sen omat junat saatiin kulkemaan mahdollisimman täsmällisesti. Vasta vuonna 1883 Yhdysvaltojen alue jaettiin aikavyöhykkeisiin, joiden mukaisia vyöhykeaikoja kaikki rautatieyhtiöt käyttivät ja jotka kongressi myöhemmin vahvisti. Koska rautatieyhtiöt tarvitsivat nopeita tietoyhteyksiä tilatakseen tarvikkeita ja saadakseen henkilöt, joilla oli tiettyjä taitoja, kulloinkin tarvittavaan paikkaan, ne rakensivat radan varteen myös lennätinlinjat, joiden eri osuudet valmistuivat samaan aikaan kuin ratakin. Kun lennätinlinjat olivat lähellä rautatietä, ne oli helpompi pitää kunnossa kuin ensimmäinen mantereen poikki johtanut lennätinlinja, joka enimmäkseen kulki hyvin harvaan asuttujen seutujen kautta. Rautateiden lennätinlinjat, joita tarvittiin liikenteen ohjaamiseen ja yhteentörmäysten välttämiseen, syrjäyttivät pian muustakin käytöstä aikaisemmat lennätinlinjat.
Rautatietä varten jouduttiin rakentamaan useita tunneleita. Aluksi ne louhittiin kovan kallioperän läpi poraamalla siihen reikiä ja täyttämällä ne ruudilla. Toisinaan kalliosta löydettiin valmiita halkeamia, jotka voitiin täyttää ruudilla ja räjäyttää. Räjäytettyjen kallioiden ainekset kuljetettiin pois, ja osa niistä käytettiin muilla osuuksilla ratapenkereiden rakentamiseen, osa jätettiin radan sivuun jätteenä. Tunnelin rakentaminen eteni yleensä noin jalan verran päivässä. Joidenkin tunneleiden rakentaminen kesti lähes vuoden, ja pisimmän, Summitin tunnelin, melkein kaksi vuotta. Rakennustöiden loppuvaiheessa Sierra Nevadassa käytettiin tunnelien, myös Summitin, rakentamiseen vastikään keksittyä räjähdysainetta nitroglyserolia.


title: Ensimmäinen mantereen ylittävä rautatie

text: Central Pacific Railroad aloitti oman osuutensa rakentamisen 8. tammikuuta 1863, jolloin kuvernööri Leland Stanford seremoniallisesti aloitti rakennustyöt.


title: Ensimmäinen mantereen ylittävä rautatie

text:
Vuoden 1864 jälkeen Central Pacific Railroadilla oli samat liittovaltion taloudelliset kannustimet kuin Union Pacific Railroadilla sekä lisäksi joitakin obligaatioita, jotka Kalifornian osavaltio ja San Franciscon kaupunki olivat jo aikaisemmin sille radan rakentamista varten myöntäneet. Central Pacific palkkasi insinöörejä ja maanmittareja, joilla oli vankka kokemus rautateiden rakentamisesta ja jotka tiesivät, mitä oli tehtävä ja miten muita oli johdettava, jotta työt saatiin tehdyiksi. Osa heistä oli saanut koulutuksensa Britanniassa tai Kanadassa. Kun yhtiöllä oli puutetta edes osittain ammattitaitoisista työntekijöistä, se palkkasi rakennustöihin Yhdysvaltain sisällissodan myllerryksissä orjuutta paenneita mustia sekä maahan muuttaneista kiinalaisia. Suurin osa näistä kiinalaista siirtolaisista oli paennut Kiinan Guangdongin provinssista Taiping-kapinan aikaansaaman köyhyyden ja väkivaltaisuuksien vuoksi. Kokeneet valkoiset, joista monet olivat irlantilaisia, tekivät kuitenkin kaiken valvovan ja suunnittelutyön sekä enemmän ammattitaitoa vaatineet tehtävät. Vaikka kiinalaiset olivat pienikokoisia eikä heillä ollut lainkaan kokemusta ratatöistä, he joutuivat kuitenkin suorittamaan suurimman osan raskaasta ruumiillisesta työstä, joka tarvittiin radan rakentamiseksi Sierra Nevadan vuorien yli sekä Nevadan ja Utahin autiomaiden poikki. Vain pieni osa töistä voitiin suorittaa eläinten voimin, koneellisesti tai räjähdysaineiden avulla. Useimmat sekä valkoiset että mustat työntekijät saivat palkkaa 30 dollaria kuukaudessa sekä lisäksi ruoan ja majoituksen. Enemmän taitoa vaativista sekä johtavista tehtävistä maksettiin enemmän. Useimmille kiinalaisille maksettiin aluksi 31 dollaria kuukaudessa sekä majoitus. He hankkivat ja valmistivat ruokansa itse oman makunsa mukaan. Vuonna 1867 palkka korotettiin lakon jälkeen 35 dollariin kuukaudessa.
Central Pacific Railroad aloitti ratatyöt 8. tammikuuta 1863. Koska Kalifornia sijaitsi kaukana Yhdysvaltain itärannikon teollisuuskeskuksista eikä mantereen poikki johtavaa rautatietä ennestään ollut, kiskot ja tarvittava kalusto oli kuljetettava meritse itärannikolta Etelä-Amerikan ja Kap Hornin ympäri, jolloin matka tavallisella purjelaivalla kesti 200 päivää tai klipperillä 120 päivää, tai vaihtoehtoisesti siipiratasaluksella Panamaan ja siellä rautateitse Panaman kannaksen poikki, jolloin matka kesti noin 40 päivää mutta tuli tavaran painoa kohti kaksi kertaa kalliimmaksi. Suurin osa henkilöliikenteestä hoidettiin tätä paljon nopeampaa Panaman reittiä. Sen jälkeen kun tavarat olivat saapuneet San Franciscon lahdelle, ne purettiin laivoista ja lastattiin jokialuksiin, joilla ne kuljetettiin Sacramentojokea pitkin määränpäähän, Kalifornian osavaltion uuteen pääkaupunkiin Sacramentoon. Kuljetetut tavarat käsittivät muun muassa kuokkia, lapioita, vasaroita, kirveitä, moukareita, nauloja, kallioporia, ruutia, siltojen rakenneosia, ratakiskoja, pultteja niiden kiinnittämiseksi, jakoavaimia, ratavaihteita yksiraiteisella radalla tarvittavia monia kohtauspaikkoja varten, junanvaunuja, lennätinjohtoja ja -laitteita ja sähköeristimiä. Ensimmäinen osuus ratakiskoista saatiin Kaliforniassa paikoilleen elokuussa 1863, kun laiva oli vihdoin saapunut Sacramentoon. Liikennöinnissä tarvittavat höyryveturit ja rautatievaunut laivattiin osiin purettuina ja koottiin jälleen Central Pacificin verstailla Sacramentossa. Ratapölkyt, hirret, lennätinpylväät ja muu rakentamiseen tarvittava puutavara sekä veturien tarvitsemat polttopuut sen sijaan saatiin Kaliforniasta ja Oregonista, ja ne kuljetettiin sahoilta laivalla ja radan kulloinkin valmistunutta osuutta pitkin tavaravaunuilla sinne, missä niitä kulloinkin tarvittiin.


title: Ensimmäinen mantereen ylittävä rautatie

text: Union Pacific Railroad (UPRR) aloitti rakennustyöt vasta heinäkuussa 1865, koska sillä oli vaikeuksia järjestymisessä ja rahoituksen saamisessa ja koska Yhdysvaltain sisällissodan aikana suuri osa työntekijöistä, kiskoista ja muista tarvikkeista tarvittiin sotatarkoitukseen. Lisäksi myöskään Council Bluffsiin ja uuteen Omahan kaupunkiin johtava rautatie ei ollut vielä valmis, mikä sekin vaikeutti ratatöiden aloittamista. Lähes kaikki tarvikkeet jouduttiin alkuvaiheessa kuljettamaan Omahaan ja Council Bluffsiin kesällä Missourijokea pitkin kulkevilla siipiratasaluksilla, kunnes rata idästä Omahaan oli valmis. Sisällissota päättyi 22. kesäkuuta 1865. Vuoden 1865 aikana työt etenivät Union Pacificin osalta niin vähän, että yhtiö myi kaksi hankkimistaan neljästä höyryveturista.


title: Ensimmäinen mantereen ylittävä rautatie

text: Useimmat Union Pacificin palveluksessa olleet insinöörit ja rautatien suunnittelijat olivat Yhdysvaltain sisällissodan veteraaneja, joista monet olivat saaneet koulutuksensa United States Military Academyssä ja toimineet sodan aikana U.S. Military Railroadin (USMRR) palveluksessa, jonka Yhdysvaltain sotaministeriö oli perustanut erityiseksi virastoksi ylläpitämään ja kunnostamaan sodan aikana sotilaallisesti merkittäviä rataosia. Sodan päättyessä viraston hallinnassa oli noin 3 200 kilometriä rautateitä. Heillä oli paljon kokemusta riippuansassiltojen rakentamista, koska sodan aikana oli jouduttu rakentamaan ja myös jälleenrakentamaan runsaasti siltoja. Sotilasakatemian insinööri Herman Haupt, joka sisällissodan aikana johti U. S. Military Railroadia, oli kehittänyt teknisiä keinoja, joilla siltoja voitiin rakentaa nopeasti. Sodan aikana lähes kaikkia sekä unionin että konfederaation sotaväen osastoja oli kuljetettu ja huollettu rautateitse. Siten niitä oli sodan aikana rakennettava runsaasti lisää, laajennettava, suojeltava ja kunnostettava sitä mukaa kuin armeijat etenivät tai perääntyivät. Suurella osalla johtavassa asemassa olevista työntekijöistä oli myös kokemusta ratatöistä, ja työjohtajille oli selvä, miten oli meneteltävä, jotta työt edistyisivät. Vähemmän taitoa edellyttäneisiin tehtäviin käytettiin sisällissodan veteraaneja sekä varsinkin Irlannista mutta myös Skotlannista Saksata ja Skandinavian maista saapuneita siirtolaisia.


title: Ensimmäinen mantereen ylittävä rautatie

text: Kuusi vuotta kestäneiden rakennustöiden jälkeen Central Pacific Railroadin lännestä ja Union Pacific Railroadin idästä saapuneet radanrakentajat kohtasivat Promontory Summitissa Utahissa. Siellä Leland Stanford iski 10. toukokuuta 1869 radan viimeisen, kultaisen naulan, joka yhdisti mantereen poikki johtavan radan eri päistä lähteneet kiskot. Tämä naula on nykyisin näytteillä Cantor Arts Centerissä Stanfordin yliopistossa, kun taas toinen "viimeinen" kultainen naula on sekin näytteillä California State Railroad Museumissa Sacramentossa. Radan valmistumisen kunniaksi pidetty seremonia oli ehkä maailman ensimmäinen suuri mediatapahtuma. Vasarat ja naula kytkettiin lennätinlinjaan siten, että jokainen vasaranisku olisi pitänyt kuulua Yhdysvaltojen kaikissa lennätintoimipaikoissa. Iskuja ei kuitenkaan kuultu, vaan sysäykset lähetti lennätintoimihenkilö. Niin pian kuin seremoniallinen naula oli vaihdettu tavalliseen rautanaulaan, siitäkin lähetettiin sekä itä- että länsirannikolle lyhyt viesti "Done" ('tehty'). Viestin saavuttua kaikkialla maassa pidettiin juhlallisuuksia. Matka rannikolta toiselle, joka aikaisemmin oli kestänyt vähintään puoli vuotta, kesti radan valmistuttua vain viikon.


title: Ensimmäinen mantereen ylittävä rautatie

text: Kun viimeinen naula oli isketty, rataverkko ei vielä yhdistänyt Atlantin ja Tyynenmeren rantoja toisiinsa, vaan uusi rata johti vain Omahasta Sacramentoon. Jotta Sacramentosta päästiin Tyynellemerelle saakka, Central Pacific osti vaikeuksiin johtuneen Western Pacific Railroadin ja jatkoi rahoitusvaikeuksien vuoksi vuonna 1866 keskeytynyttä rakennustyötä. (Tämä alkuperäinen Western Pacific Railroad ei ollut sama kuin myöhempi samanniminen yhtiö, joka myös rakensi erään myöhemmistä mantereen poikki johtaneista radoista.) Marraskuussa 1869 Central Pacificin rata vihdoin johti San Franciscon lahden itärannalle Oaklandiin saakka, josta pääsi San Franciscoon lautalla. Alun perin radan oli määrä johtaa San Josehen, mutta länsipäätä muutettiin, koska Oaklandista oli helpompi järjestää yhteys San Franciscoon. Lauttayhteyden korvasi vasta vuonna 1930 uusi rautatiesilta .


title: Ensimmäinen mantereen ylittävä rautatie

text: Ratayhteys ei ollut valmiina myöskään uuden rautatien toisessa päässä, jossa Union Pacific sai yhdistetyksi Omahan ja Council Bluffin vasta vuonna 1873, kun Union Pacific Missouri River Bridge valmistui. Sitä ennen oli kuitenkin kilpaileva rautatieyhtiö Hannibal and St. Joseph Railroad rakentanut Kansas Cityyn ensimmäisen Missourijoen ylittävän sillan. Sitä myöten Kansas Pacificin junat kulkivat Kansas Citystä Denveriin, josta oli rakennettu yhdysrata Union Pacificin rataan.


title: Ensimmäinen mantereen ylittävä rautatie

text: Ensimmäinen koko mantereen poikki kulkenut pikajuna "Transcontinental Express" saapui San Franciscoon vasta 4. heinäkuuta 1876. Se oli lähtenyt New Yorkista, ja matka kesti 83 tuntia 39 minuuttia. Vielä kymmenen vuotta aikaisemmin vastaava matka maitse olisi kestänyt kuukausia ja meritse useita viikkoja, ja mahdollisesti olisi jouduttu kiertämään Etelä-Amerikan ympäri.


title: Ensimmäinen mantereen ylittävä rautatie

text: Central Pacific havaitsi pian, että Sierra Nevadan kautta kulkevan osuuden avoinna pitäminen talvisin oli hankalaa. Aluksi lunta yritettiin aurata erityisillä höyrykoneiden työntämillä lumiauroilla. Kun se onistui vain osittain, alettiin radan joidenkin osuuksien ylle rakentaa katoksia niiden suojaamiseksi lumelta ja lumivyöryiltä. Siten rata voitiinkin lopulta pitää avoimena lukuun ottamatta muutamaa päivää vuodessa.


title: Ensimmäinen mantereen ylittävä rautatie

text: Molemmat rautatieyhtiöt käynnistivät pian laajat parannustyöt parempien siltojen, viaduktien ja tunnelien rakentamiseksi sekä raskaampien kiskojen ja vahvempien ratapölkkyjen asentamiseksi. Alkuperäinen rata oli pääosin rakennettu hyvin nopeasti, jolloin sen kestävyyteen ja ylläpidettävyyteen ei ollut kiinnitetty riittävästi huomiota. Siksi seuraavina vuosina tarvittiin runsaasti kaikenlaisia parannustöitä.


title: Ensimmäinen mantereen ylittävä rautatie

text: Central Pacific -yhtiö fuusioitiin myöhemmin Southern Pacific Railroadiin, ja yhtiön nimeksi tuli Southern Pacific Railroad. Vuodesta 1885 lähtien tämä yhtiö liikennöi San Franciscoon saakka. Union Pacific vuorostaan osti vuonna 1901 Southern Pacificin, mutta kauppa jouduttiin perumaan Yhdysvaltain korkeimman oikeuden määräyksestä monopolilakien nojalla. Yhtiöt yhdistettiin jälleen vuonna 1996, kun Union Pacific osti Central Pacificin.


title: Ensimmäinen mantereen ylittävä rautatie

text: Vuonna 1904 Utahiin valmistui Lucin Cutoff -niminen oikorata. Alkuperäinen Promontory Summitin kautta kulkenut rataosa jäi silloin pois käytöstä, ja vuonna 1942 sen kiskot purettiin ja niiden metalli käytettiin sotatarkoituksiin. Vuonna 1957 Yhdysvaltain kongressi julisti alueen Kultaisen naulan kansalliseksi historialliseksi paikaksi.


title: Ensimmäinen mantereen ylittävä rautatie

text: Kaikkiaan mantereen poikki rakennettiin Yhdysvaltojen alueelle seitsemän rautatietä ja Kanadan alueelle yksi. Ensimmäisen Pacific-radan ohella huomattavimpia näistä olivat Southern Pacific lähellä Meksikon rajaa sekä Yhdysvaltojen pohjoisosien kautta kulkeva Great Northern.


title: Ensimmäinen mantereen ylittävä rautatie

text: Alkuperäinen rataosuus on lähes kaikkialla yhä selvästi havaittavissa. Useiden satojen kilometrien pituiset osuudet siitä ovat edelleen käytössä, varsinkin Sierra Nevadan vuoristossa sekä Utahin ja Wyomingin kanjoneissa. Alkuperäiset kiskot on tosin kauan sitten vaihdettu vanhenemisen ja kulumisen vuoksi uusiin ja ratapenkereitä on nykyaikaistettu ja kunnostettu, mutta radat kulkevat enimmäkseen alkuperäisellä paikallaan.


title: Ensimmäinen mantereen ylittävä rautatie

text: Valtatie Interstate 80 kulkee Kalifornian Truckkeen kanjonin kautta suurelta osin lähellä rautatietä.


title: Ensimmäinen mantereen ylittävä rautatie

text: Amtrakin päivittäinen matkustajajuna "California Zephyr" liikennöi San Franciscon läheisyydessä olevan Emeryvillen ja Chicagon välillä. Sacramenton ja Nevadan keskiosien välillä se kulkee ensimmäistä mantereen ylittävää rataa pitkin. Koska suuressa osassa Nevadaa rautatiet ovat nykyään yksisuuntaisia siten, että eri ratoja liikennöidään nykyisin eri suuntiin, "California Zephyr" siirtyy "Central Corridor" -radalle joko Winnemuccassa tai Wellsissä.


title: Ensimmäinen mantereen ylittävä rautatie

text: Union Pacificin ja Central Pacificin rataosuuksien yhdistäminen Promontory Summitissa toukokuussa 1869 oli yksi aihe, josta Jules Verne osittain sai idean vuonna 1873 julkaistuun teokseen "Maailman ympäri 80 päivässä".


title: Ensimmäinen mantereen ylittävä rautatie

text: Kristiana Gregoryn kirja "The Great Railroad Race" on muodoltaan kuvitteellisen Libby Westin päiväkirja. Siinä kuvataan radan rakentamisen loppuvaiheen tapahtumia ja sitä innostusta, jonka se tuolloin sai aikaan.


title: Ensimmäinen mantereen ylittävä rautatie

text: Graham Mastertonin romaani "A Man of Destiny" vuodelta 1881 on kuvitteellinen kertomus siitä, mitä rakennustöiden yhteydessä olisi voinut tapahtua.


title: Ensimmäinen mantereen ylittävä rautatie

text: Mary Ann Fraserin lastenkirjassa "Ten Mile Day" kerrotaan, kuinka Central Pacific teki ennätyksen rakentamalla yhdessä päivässä, 28. huhtikuuta 1869, kymmenen mailia uutta rataa ja voitti täten 10 000 dollarin vedon.


title: Ensimmäinen mantereen ylittävä rautatie

text: Vuonna 1957 ilmestynyt Lucky Luke -sarjakuvan albumi "Kiskot yli preerian" ("Des rails sur la prairie") kuvaa mantereen ylittävän rautatien rakentamista.


title: Ensimmäinen mantereen ylittävä rautatie

text: Kultaisen naulan iskemisseremonia on kuvattu useissa elokuvissa. Yksi niistä on Cecil B. DeMillen ohjaama "Union Pacific" vuodelta 1939. Sen pääosissa esiintyvät Joel McCrea ja Barbara Stanwyck, ja siinä kuvitteellinen Central Pacificin sijoittaja Asa Barrows yrittää estää Union Pacificia saavuttamasta Utahin Ogdenia.


title: Ensimmäinen mantereen ylittävä rautatie

text: John Fordin mykkäelokuva "Rautahepo" vuodelta 1924 on historiallisesti epätarkka. Siinä kiinnitetään huomiota kiihkeään kansallismielisyyteen, jonka ansiosta hanke sai suurta kannatusta. Elokuvassa esiintyvien kokkien joukossa on kiinalaisia työmiehiä, jotka todellisuudessa työskentelivät työmaan Central Pacificin osuudella.


title: Ensimmäinen mantereen ylittävä rautatie

text: Vuoden 1962 elokuvassa "Kuinka länsi voitettiin" on kokonainen rakennustöitä käsittelevä osuus. Yksi elokuvan kuuluisimmista kohtauksista kuvattiin Cineramassa, ja siinä biisonit pakenevat rataa pitkin.


title: Ensimmäinen mantereen ylittävä rautatie

text: Italialaisen Sergio Leonen ohjaamassa lännenelokuvassa "Huuliharppukostaja" vuodelta 1968 kertomuksen taustana on rautatien, ilmeisesti ensimmäisen mantereen ylittävän rautatien rakentaminen.


title: Ensimmäinen mantereen ylittävä rautatie

text: Will Smithin elokuvassa "Wild Wild West" vuodelta 1999 Dr. Loveless yrittää rautatien valmistumisseremonian yhteydessä murhata presidentti Ulysses S. Grantin.


title: Ensimmäinen mantereen ylittävä rautatie

text: Elokuvan "The Claim" (2000) päähenkilö on Central Pacific Railroadin maanmittari, ja elokuva käsittelee pääasiassa erään rajaseutukaupungin pormestarin yritystä saada rautatie linjatuksi kulkemaan kyseisen kaupungin kautta.


title: Ensimmäinen mantereen ylittävä rautatie

text: VUonna 2004 BBC lähetti dokuumenttielokuvien sarjan (). Sen kuudes osa "The Line" käsittelee ensimmäisen mantereen ylittävän radan rakentamista.


title: Ensimmäinen mantereen ylittävä rautatie

text: Radan rakentamista on kuvattu myös televisiosarjassa "American Experience". Brittiläisessä televisiosarjassa "Doctor Who" on esiintynyt rataa käsittelevä äänikirja "The Runaway Train", jonka oli laatinut Oli Smith ja jonka luki Matt Smith. Rakennustyö on taustana myös AMC:n sarjassa "Hell on Wheels". Siinä Thomas Durant esiintyy säännöllisesti, ja häntä esittää Colm Meaney.


title: Ihmeperhe 2

text: Ihmeperhe 2 () on jatko-osa vuonna 2004 valmistuneelle menestyselokuvalle "Ihmeperhe". Elokuva sai ensi-iltansa 15. kesäkuuta 2018. Elokuvan ohjauksesta ja käsikirjoituksesta vastasi jo elokuvan ensimmäisessä osassa vastaavissa tehtävissä toiminut Brad Bird.


title: Ihmeperhe 2

text: Huhtikuussa 2015 Bird paljasti NPR:n haastattelussa palaavansa käsikirjoittamaan elokuvan jatko-osaa.


title: Ihmeperhe 2

text: Toukokuussa 2015 Bird vahvisti, että hänen seuraava työnsä tulisi olemaan Ihmeperheen jatko-osa saatuaan valmiiksi "Tomorrowland"-elokuvan. Bird myös totesi, ettei elokuva liiku enää suuresti aiemman supersankari-genren puolella vaan tulevassa elokuvassa korostuisi enemmän perhe. Bird on omin sanoin kertonut seuraavaa; "en usko tuollaisen idean olevan kiinnostuksen kohteena kovin kauaa. ... Minulle kiinnostavinta ei ikinä ollut supersankariosuus, vaan enemmänkin perhedynamiikka ja se miten supersankarin puuhat sopeutuvat siihen."


title: Ihmeperhe 2

text: Elokuussa 2015 elokuvan logo paljastettiin D23 Expo:ssa.


title: Ihmeperhe 2

text: Lokakuussa 2015 Pixar ilmoitti julkaisevansa elokuvan 21. kesäkuuta 2019.


title: Ihmeperhe 2

text: Heinäkuussa 2017 Pixar julkaisi elokuviensa julkaisuaikataulun D23 Expo:ssa, jonka mukaan "Ihmeperhe 2" julkaistaan Yhdysvalloissa 15. kesäkuuta 2018.


title: Ihmeperhe 2

text: Suomenkielisen version käänsi Aki Heinlahti ja ohjasi Markus Bäckman.


title: Psychobitches

text: Psychobitches on brittiläinen Sky Artsin tuottama sketsisarja, jonka on ohjannut Jeremy Dyson. Sarjassa jo edesmenneet todelliset tai fiktiiviset suurnaiset historiasta, Abrahamin vaimo Saarasta Joan Crawfordiin, käyvät nykyajassa psykiatrin (Rebecca Front) vastaanotolla pohtimassa edesottamuksiaan.


title: Psychobitches

text: Sarjan pilottijakso esitettiin kesäkuussa 2012 ja tämän jälkeen sarjasta on ilmestynyt kaksi tuotantokautta, ensimmäisessä viisi jaksoa, toisessa kuusi.


title: Fred Vargas

text: Fred Vargas (oik. Frédérique Audoin-Rouzeau, s. 7. kesäkuuta 1957 Pariisi) on ranskalainen rikoskirjailija ja tutkija.


title: Fred Vargas

text: Vargas asuu Pariisissa, minne myös hänen teoksensa sijoittuvat. Hän ammentaa kirjoihinsa aineksia historiallisista legendoista ja uskomuksista. Vargasin esikositeos "Les jeux de l'amour et de la mort" ilmestyi vuonna 1986. Hänen teoksiaan on käännetty 45 kielelle ja niitä on myyty maailmanlaajuisesti yli 10 miljoonaa kappaletta. Vargas on voittanut CWA International Dagger -rikoskirjallisuuspalkinnon vuosina 2006, 2007, 2009 ja 2013. Vuonna 2008 hän sai Suomen dekkariseuran ulkomaisen jännityskirjallisuuden kunniakirjan.


title: Fred Vargas

text: Koulutukseltaan Vargas on arkeologi, erikoisalueenaan keskiaikaiset eläinten luut ja kulkutaudit. Hän on työskennellyt Ranskan kansallisessa tutkimuskeskuksessa (CNRS) ja Pasteur-instituutissa.


title: Fred Vargas

text: Vargasin taiteilijasukunimi tulee "Paljasjalkakreivitär"-elokuvan Ava Gardnerin esittämältä hahmolta. Hänen kirjallisia esikuviaan ovat Agatha Christie ja Arthur Conan Doyle.


title: Olivia Colman

text: Sarah Caroline Olivia Colman (tunnetaan paremmin nimellä Olivia Colman, s. 30. tammikuuta 1974 Norwich) on englantilainen näyttelijä, joka on voittanut urallaan kolme Bafta-palkintoa, kolme BIFA-palkintoa ja kaksi Golden Globea sekä ollut ehdolla kaksi kertaa Emmy-palkinnon saajaksi.


title: Olivia Colman

text: Colmanin ensimmäinen televisiosarja oli vuonna 2000 ilmestynyt "Bruiser". Vuonna 2004 hän teki ensiesiintymisensä valkokankaalla ääniroolissa elokuvassa "Terkel in Trouble".


title: Olivia Colman

text: Hän tuli tunnetuksi Sophie Chapmanin roolista Channel 4:n tilannekomediasarjassa "Peep Show" (2003–2010, 2015). Sen jälkeen hän on esiintynyt useissa komediasarjoissa, kuten "Vikatikki" (2004–2006), "Beatiful people" (2008–2009), "Panta kaulassa" (2010–2014) sekä "" (2011–2012), josta hän sai vuonna 2013 parhaan komedianäyttelijän Bafta-palkinnon.


title: Olivia Colman

text: Saatuaan paljon kehuja roolisuorituksestaan elokuvassa "Tyrannosaur" (2011), Colman on alkanut näytellä myös vakavia rooleja. Vuonna 2011 ilmestyneessä Margaret Thatcherista kertovassa elokuvassa "Rautarouva" Colman esitti Thatcherin tytärtä Carolia.


title: Olivia Colman

text: Vuosina 2013–2017 Colman on esitti toista pääroolia, rikosylikonstaapeli Ellie Milleriä ITV:n draamasarjassa "Broadchurch". Hän sai roolistaan vuonna 2014 Baftan parhaan naisnäyttelijän palkinnon.


title: Olivia Colman

text: Brittiläis-yhdysvaltalaisessa BBC:n ja AMC:n draamasarjassa "Yövahti" Colman näytteli Angela Burria. Colman voitti roolistaan parhaan naissivuosan esittäjän Golden Globe-palkinnon vuonna vuonna 2016 ja oli ehdolla parhaan naissivuosan Primetime Emmy -palkinnon saajaksi.


title: Olivia Colman

text: Lokakuussa 2017 Colman valittiin näyttelemään kuningatar Elisabet II:sta Netflix-sarjan "The Crown" kolmannelle ja neljännelle tuotantokaudelle; hän korvaa roolia kaksi kautta esittäneen Claire Foyn.


title: Olivia Colman

text: Vuonna 2018 Colman näytteli kuningatar Annaa draamakomediassa "The Favourite", josta hänet palkittiin parhaan naispääosan Golden Globella. Colman sai roolistaan myös parhaan naispääosan Oscar-ehdokkuuden.


title: Olivia Colman

text: Colman on naimisissa Ed Sinclairin kanssa. Parilla on kolme lasta.


title: Massimo Luongo

text: Massimo Corey Luongo (s. 25. syyskuuta 1992 Sydney) on australialainen jalkapalloilija, joka edustaa Englannin mestaruussarjassa pelaavaa Queens Park Rangers FC:tä. Pelipaikaltaan molempijalkainen Luongo on puolustava keskikenttäpelaaja. Hän kuuluu Australian jalkapallomaajoukkueeseen.


title: Massimo Luongo

text: Luongo siirtyi vuonna 2011 kotimaastaan Englannin valioliigassa pelaavan Tottenham Hotspurin juniorijoukkueeseen. Hän ei kuitenkaan pelannut yhdessäkään valioliigaottelussa ja oli vuonna 2012 lainalla Englannin mestaruussarjan Ipswich Townissa ja vuonna 2013 kahdesti Englannin ykkösliigan Swindon Townissa. Syyskuussa 2013 Luongo siirtyi pysyvällä sopimuksella Swindoniin. Luongo pelasi Swindonissa kausien 2013–2014 ja 2015–2015 aikana 78 ottelua tehden 12 maalia. Jälkimmäisellä kaudella Luongo valittiin Ykkösliigan tähdistöön.


title: Massimo Luongo

text: Heinäkuussa 2015 Luongo siirtyi Englannin mestaruussarjaan pudonneeseen Queens Park Rangers FC:hen.


title: Massimo Luongo

text: Luongo debytoi Australian jalkapallomaajoukkueen paidassa syyskuussa 2014 ystävyysottelussa Belgiaa vastaan. Avausmaalinsa hän teki viidennessä maaottelussaan, Aasian-mestaruuskilpailuiden avausottelussa Kuwaitin verkkoon. Hän osui turnauksessa myös finaalissa Etelä-Koreaa vastaan. Australia voitti mestaruuden ja Luongo valittiin turnauksen pelaajaksi.


title: Massimo Luongo

text: Lokakuussa 2015 Luongo nimettiin 50 pelaajan joukkoon, joka tavoittelee maailman parhaan pelaajan palkintoa Ballon d'Oria. Luongon isällä on italialaisia ja äidillä indonesialaisia sukujuuria.


title: Massimo Luongo

text: Australia


title: Massimo Luongo

text: Henkilökohtainen


title: VHL-kausi 2015–2016

text: VHL-kausi 2015–2016 oli Venäjän toiseksi korkeimman sarjatason VHL:n historian kuudes kausi. Kausi alkoi 8. syyskuuta 2015 ja sarjan mestari ratkesi 21 huhtikuuta 2016. VHL:n mestaruuden voitti Neftjanik Almetjevsk.


title: VHL-kausi 2015–2016

text: Sarjaan osallistui 26 joukkuetta, mikä on kaksi enemmän kuin viime vuonna. Ennen kautta useampi seura kärsi talousvaikeuksista, ja kolmen seuran tilannetta tarkasteltiin erityisesti. Niistä ainoastaan Dizel Penza kykeni osallistumaan kauteen, kun HK Lipetsk ja HK Kuban Krasnodar vetäytyivät sarjasta. Edellisen kauden talousvaikeuksien takia väliin jättänyt Kristall Saratov teki paluun sarjaan. Lisäksi VHL:ään otettiin mukaan kolme laajennusjoukkuetta. TsSK VVS Samara haki nousua sarjaan, mutta sitä ei myönnetty.


title: VHL-kausi 2015–2016

text: Joulukuussa 2015 laajennusjoukkue Zvezda-VDV joutui luopumaan sarjasta kesken kauden. VHL:n johto katsoi, ettei toistuvissa talousvaikeuksissa oleva joukkue kykene saattamaan kautta loppuun ja sulki sen sarjasta.Runkosarjassa joukkueet pelasivat 49 ottelua. 16 parasta joukkuetta etenivät pudotuspeleihin.


title: VHL-kausi 2015–2016

text: ¹ Zvezda-VDV luopui sarjasta kesken kauden.


title: VHL-kausi 2015–2016

text: Kauden jälkeen palkintogaalassa palkittiin seuraavat henkilöt:


title: Vähä Kivijärvi (Ylöjärvi, Lavajärvi)

text: Vähä Kivijärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen.


title: Vähä Kivijärvi (Ylöjärvi, Lavajärvi)

text: Järvi on 300 metriä pitkä, 120 metriä leveä ja sen pinta-ala on 2,2 hehtaaria. Se sijaitsee metsälampena suo-alueen keskellä. Siihen laskee kahdeksan suo-ojaa sekä lyhyt laskuoja Iso Kivijärvestä. Järven oma laskuoja lähtee järven länsipäästä ja laskee 550 metrin pituisena Kurkosjärven etelärantaan. Rannoilla on vain kolme vapaa-ajan asuntoa, joille johtaa tiet yhdystieltä 7223.


title: Yksin Marsissa

text: Yksin Marsissa () on yhdysvaltalaisen kirjailijan Andy Weirin tieteisromaani vuodelta 2011. Se julkaistiin alun perin omakustanteena vuonna 2011, minkä jälkeen Crown Publishing osti sen oikeudet ja julkaisi sen uudelleen vuonna 2014. Tarina keskittyy astronautti Mark Watneyyn, joka tekee Ares 3:n miehistön kanssa avaruusmatkan Marsiin. Matkalla Ares 3 joutuu hiekkamyrskyyn ja miehistö evakoidaan. Mark jää yksin Marsiin, koska hänen luullaan kuolleen.


title: Yksin Marsissa

text: Kirja voitti Seiun-palkinnon parhaan käännöskirjan sarjassa.


title: Syyrian protestit 2011

text: Syyrian protestit 2011 olivat opposition hallitusta vastaan suuntaamia mielenosoituksia tammikuusta 2011 alkaen.


title: Syyrian protestit 2011

text: Pikkupojat maalasivat hallituksen vastaisia iskulauseita seinään helmikuussa 2011. Salainen poliisi pidätti lapset. Kun omaiset kysyivät lapsiaan takaisin, kuvernööri ei halunnut vapauttaa heitä. Tämä suututti omaisia ja muita ihmisiä, jotka alkoivat osoittaa mieltä hallitusta vastaan. Suuret protestit alkoivat maaliskuun puolivälissä. Ihmisten raivo kasvoi, kun lapsia oli kidutettu. Mielenosoittajat vaativat marsseilla mielivallan ja korruption kitkemistä sekä pian presidentti Bašar al-Assadin eroa. Monen mielenosoituksen keskuspaikka oli moskeija. Mielenosoituksista tuli jokaperjantainen tapa.


title: Syyrian protestit 2011

text: Hallitus leimasi mielenosoitukset ulkomailta johdetuiksi ja terroristien operaatioiksi. Niinpä se vastasi pian pidätyksin ja jo muutaman päivän päästä ampui kovilla. Alun rauhalliset protestit muuttuivat pian väkivaltaisiksi mellakoiksi. Hallitus vastasi rauhallisiin ja väkivaltaisiin protesteihin maaliskuun lopussa kyynelkaasulla ja kumiluodeilla, mutta myös ampumalla kovilla. Tankit, konekiväärit, sala-ampujat, puolisotilaalliset ryhmät, joukkopidätykset ja pidätettyjen kidutukset murskasivat protesteja, jotka jatkuivat sitkeästi kuukaudesta toiseen. Toisaalta Assadin hallitus yritti maalis-huhtikuussa myönnytyksin lepytellä mielenosoittajia, mutta turhaan. Hallituksen kannattajat järjestivät vastamielenosoituksia.


title: Syyrian protestit 2011

text: Armeijasta karanneet mielenosoittajia ampumasta kieltäytyneet upseerit perustivat Vapaan Syyrian armeijan. Se alkoi toimia heinäkuun lopussa 2011. Näin alkoi Syyrian sisällissota. Protestit jatkuivat tämän jälkeenkin.


title: Syyrian protestit 2011

text: Arabikevät innosti joitain aktivisteja toimimaan internetissä Bashar al-Assadin hallitusta vastaan. Syyria pysyi pitkään melko rauhallisena näiden toimista huolimatta. Aktivistiryhmien suunnittelema ”Vihan päivä” 4. helmikuuta 2011 meni pieleen.. Kansa ei kannattaunut kapinaa. Presidentti Assad totesi Syyrian tilanteen olevan vaikeampi kuin muissa arabimaissa, mutta että Syyria on silti vakaa ja immuuni vallankumoukselle.


title: Syyrian protestit 2011

text: Mielenosoitusten lähtölaukauksia oli se, että Hasakan kaupungista kotoisin ollut Hasan Ali Akleh sytytti itsensä bensiinillä tuleen samaan tapaan kuin Mohamed Bouazizi oli tehnyt Tunisiassa. Syykin oli sama, protesti hallitusta vastaan.


title: Syyrian protestit 2011

text: Daraan mielenosoitukset alkoivat kun salainen poliisi pidätti 6. maaliskuuta noin viisitoista 10–15-vuotiasta poikaa. Pojat olivat maalanneet 16. helmikuuta spraymaalilla mm. "Sinun vuorosi tulossa, tohtori", "Jätä paikkasi" ja Tunisiassa ja Egyptissä käytetyn iskulauseen As-shaab yoreed eskaat el nizam!, "Kansa haluaa kaataa hallituksen" sekä jopa yhden pojan nimen "Nayef Abazid". Pojat olivat nähneet kumouksellisia iskulauseita televisiossa ja halusivat pitää hauskaa hallinnon kustannuksella. Viranomaiset pidättivät alussa yhden pojista ilmeisesti nimikirjoituksen pohjalta ja saivat muiden poikien nimiä selville kiduttamalla. Kidutetut pojat siirrettiin Suwaydasta Damaskokseen, missä kidutus jatkui.


title: Syyrian protestit 2011

text:
Etelä-Syyriassa heimo- ja perheyhteisöt olivat tärkeitä, ja Daraassa kaikki tunsivat toisensa.
Perheellä oli vahva kunniakäsitys ja keskinäinen lojaalisuus.


title: Syyrian protestit 2011

text: Kun omaiset ja muut paikalliset kysyivät poikiaan vapaaksi vankilasta 26. helmikuuta, he kysyivät apua Assadin serkulta, joka johti alueen poliittisen turvallisuuden haaraa. Mutta kenraali Atef Najib kehotti vanhempia unohtamaan lapsensa. Ja hankkimaan lisää, missä asiassa kyllä luvattiin apua. Omaiset palasivat kotiinsa raivoissaan ja hävinneinä.


title: Syyrian protestit 2011

text: Omaiset ja muutamat muut järjestivät istumamielensoituksen, jonka poliisi hajotti. Seuraavan päivän istujista pidätettiin muutama.


title: Syyrian protestit 2011

text:
15. maaliskuuta tuli Daraan oppositioaktivisteille tieto siitä, että Damaskoksessa oli tekeillä
protesti, ja Daraan aktivistit päättivät liittyä protestiin paikkakunnallaan mukaan.


title: Syyrian protestit 2011

text: Aktivisti Ali Masalmeh alkoi perjantaina 18. maaliskuuta puhua ihmisille moskeijassa ”Jumala on suuri, vapaus, oikeudenmukaisuus” ja sai kannattajajoukon mukaansa. Joukko lähti kohti toista moskeijaa, joka oli tyhjenemässä, ja josta tuli lisää väkeä. Poliisi neuvotteli ja kysyi protestoijilta, mitä nämä haluavat. He sanoivat haluavansa pidätetyt lapset takaisin. Kun poliisi lupasi että lapset vapautetaan, kansa vastasi: ”Valheita, valheita”. Sitten mielennosoittajat alkoivat huutaa tukea Damaskoksen aktivisteille. 300 turvajoukkojen miestä saapui paikalle. Eräs protestoija heitti turvajoukkoja kohti kiven, johon joukot vastasivat tulituksella. Turvallisuusjoukot vastasivat tähän muun muassa ampumalla kovilla väkijoukkoon, jolloin neljä kuoli ja satoja haavoittui. Pian tämän jälkeen mielenosoitukset muuttuivat mellakoiksi, ja protestit alkoivat levitä koko Syyriaan. Protestoijat hyökkäsivät 20. maaliskuuta baath-puolueen päämajaan ja Assadin suvun omistaman Syriatelin rakennukseen ja sytyttivät ne tuleen. Seitsemän poliisia kuoli.


title: Syyrian protestit 2011

text: Presidentti Assad armahti levottomuuden aiheuttaneet pojat, ja 20. maaliskuuta pojat vapautettiin, mutta hakattuna ja kidutettuna. Yksi oli menettänyt silmänsä ja muutamien kalloissa oli murtumia.


title: Syyrian protestit 2011

text: 23. maaliskuuta armeija hyökkäsi Omarin moskeijaan. Rynnäkössä kuoli ainakin 37 ihmistä.


title: Syyrian protestit 2011

text:
25. maaliskuuta Daraassa marssi joidenkin väitteiden mukaan jopa 100 000 ihmistä, joista 20 sai surmansa armeijan avattua tulen aseettomia mielenosoittajia vastaan. Aseettomia ihmisiä kuoli muissakin mielenosoituskaupungeissa. Daraan mielenosoitukset kukistettiin 25. huhtikuuta - 5 toukokuuta 2011 raskain asein. Sala-ampujat tulittivat katoilta, ja sotilaat kiersivät talosta taloon etsien kapinoitsijoita. Samoihin aikoihin, 26 maaliskuuta protestoijien kuolemat levisivät Sanamyniin, Homsiin ja Latakiaan. Hallitusta auttava puolisotilaallinen shabiha-joukko alkoi murhata hallituksen vastustajia.
Mielenosoittajat vaativat lopulta Assadin suvun ylivallan purkamista, aitoa demokratiaa, etnisten ryhmien välistä tasa-arvoa ja poliittisia vapauksia.


title: Syyrian protestit 2011

text: Hallitus lähetti 18. maaliskuuta delwgaation, joisa oli mm. kenraali Rustom Ghazali, erittäin korkea-arvoinen sotilastiedustelun upseeri. Hallitus koetti rauhoitella heimojohtajia vapauttamalla pidätetyt pojat 20. maaliskuuta, mutta tämä raivostutti paikallisia heimojohtajia, kun poikia oli kidutettu. Hallitus lupasi 24. maaliskuuta palkkojen korotuksia ja veronalennuksia, myös sananvapautta, muttei toteuttanut lupauksiaan. Hallitus erotti 24. maaliskuuta turvapäällikkö Najibin ja kuvernööri Kalthoumin.


title: Syyrian protestit 2011

text: Damaskoksessa ja Aleppossa järjestettiin paljon hallitusta kannattavia mielenosoituksia. Assad erotti 4. huhtikuuta Daraan kuvernöörin. Assad vaihdatti hallituksen ja kumosi vuosikymmeniä jatkuneen poikkeustilan 21. huhtikuuta 2011.


title: Syyrian protestit 2011

text: Hallituksen lupaukset ja vastatoimet eivät lannistaneet kansan kunnioitusta vaativia aktivisteja ja kansanjoukkoja. Alkoi kierre, joka paisutti mielenosoituksia. Hallitus ampui miesnosoittajia protesteja kukistaakseen. Tästä tuli hautajaismielenosoituksia, joitka keräsivät yhä enemmän väkeä.


title: Syyrian protestit 2011

text: Alaviittijohtoinen armeija pysyi pääosin hallituksen puolella. Hallitus piti mielenosoittajia terroristeina ja syytti maassa olevasta väkivallasta aseistautuneita joukkioita.


title: Syyrian protestit 2011

text: 8. huhtikuuta Daraassa kuoli 27 protestoijaa kummankin osapuolen käyttämään väkivaltaan. Hallituksen turvallisuusjoukot yrittivät pysäyttää marssin. joka kuitenkin jatkoi eteenpäin. Turvallisuusjoukot tulittivat suoraan väkijoukkoa aseilla. Lisäksi he käyttivät myös kyynelkaasua. Sala-ampujat ampuivat talojen katoilta. Kepein aseitautuneet turvallisuusjoukot hakaksivat jo kuolleen protestoijan tunnistamattomaksi möykyksi. Kun abmbulasit tulivat, turvallisuusjoukot estivät näitä pomimimasta haavoittuneita kyytiin. Turvallisuusjoukot ampuivat ambulanssin lääkärin ja sairaanhoitajat. Turvajoukot myös ampuivat protestoijia, jotka koettivat kantaa haavoittuneita pois.


title: Syyrian protestit 2011

text: 22. huhtikuuta "Suurena perjantaina" Syyrian 20 kaupungin protesteissa kuoli noin sata ihmistä. Oliivinlehtiä kantaneesee rauhanomaiseen mielsnoitusjoukkon osui äkkiä luoteja. Päivä oli siihen astisista ehkä verisin.


title: Syyrian protestit 2011

text: Syyrian armeija saartoi Daraan 25. huhtikuuta. Daraassa toimivat lähinnä erikoisjoukot ja pahamaineinen Maherin 4. divisioona. 6000 miehen voimin liikkeelle lähtenyt armeija käytti nyt ensi kertaa tankkeja ja sala-ampujia mielenosoittajia vastaan. Armeija pidätti mielenosoittajia ja kiersi talosta taloon. Armeija hyökkäsi varsinkin moskeijoita vastaan. Armeija katkaisi sähkön, veden, puhelinlinjat ja esti ruokakuljetuksia. Pian Darassa kuoli satoja.


title: Syyrian protestit 2011

text: 28. huhtikuuta mennessä 500 mielensoittajaa oli kuollut, ja 24. toukokuuta 2011 mennessä kuolleita oli jo 1 100.


title: Syyrian protestit 2011

text: 5. toukokuuta 2011 armeija vetäytyi Daraasta, mutta tankit saapuivat Damaskoksen esikaupunkeihin ja Homsiin. Hallituksen miehet murtautuivat Damaskoksessa taloihin pidättämään ihmisiä. Turvallisuusjoukot hyökkäsivät Dumaan pariin sairaalaan missä kapinallisia hoidettiin, ja hakkasivat siellä potilaita ja hoitajia, sekä pidättivät kymmenen. Seuraavana päivänä mielenosoitukset nousivat keskipäivän rukokuksen jälkeen Damaskoksen esikaupungeissa, Homsissa, Hamassa, Baniyasissa ja Syyrian Kurdistanissa.


title: Syyrian protestit 2011

text: Vaikka hallitus käytti kovia otteita, mielenosoitukset laajenivat.. Samalla alkoi levitä tietoja siitä, että turvallisuusjoukkojen jäsenet olivat ampuneet niitä sotilaita, jotka eivät suostuneet ampumaan mielenosoittajia.. Tiedot Syyrian tilanteesta kuitenkin olivat niukkoja, sillä maahan ei päästetty ulkomaalaisia journalisteja..


title: Syyrian protestit 2011

text: 30. kesäkuuta 2012 oli suuri hallitusta vastustava mielenosoitus Aleppossa. Protestit jatkuivat vuoden 2012 alussa. 18. toukokuuta oli suurin mielenosoitus Aleppossa siihen asti. Laajat perjantaimielenosoitukset jatkuivat kesä-elokuussa 2012.


title: Syyrian protestit 2011

text: Viimeistään kesällä 2012 aseellinen kapina peitti protestit varjoonsa. Vuoden 2012 lopussa kapinalliset ja protestoijat tekivät yhteishyökkäyksiä hallituksen kohteisiin. Mielenosoitukset jatkuivat tämän jälkeenkin, mutta merkittävämpänä poliittisena vaikuttajana oli itse Syyrian sisällissota.


title: Syyrian protestit 2011

text: Ulkomaat, muun muassa Yhdysvallat ja Euroopan unioni (lähinnä Ranska) tuomitsivat ylimitoitetun väkivallan käytön ja kovensivat sanktioitaan Syyriaa vastaan.


title: Syyrian sisällissodan tapahtumat 2013

text: Vuonna 2013 Syyrian sisällissodassa tasapeliin ajautunut sota muuttui kesällä 2013 monin paikoin hallituksen joukkojen etenemiseksi, kun Libanonin Hizbollah-taistelijat tulivat apuun. Elokuussa 2013 tapahtunut kaasuisku sai Obaman uhkaamaan Syyriaa ilmaiskuilla. Syyrian johtaja Assad taipuikin pyyntöjen ja painostuksen edessä suostuen antamaan suurimman osan kemiallisista aseistaan pois. Isis eteni Pohjois- ja Itä-Syyriassa keväästä 2013 alkaen. Maan talous oli vuonna 2013 merkittävästi kutistunut.


title: Syyrian sisällissodan tapahtumat 2013

text: Kapinallisten etenemisestä huolimatta sisällissota oli vuoden 2013 alussa yhä verisessä pattitilanteessa, jossa hallitus pystyi ilmaiskuillaan vakavasti häiritsemään kapinallisten sotatoimia. Vaikka kapinalliset olivatkin vallanneet suuria alueita maaseudulta, niin vuoden 2013 alussa oli yhä pattitilanne suurissa kaupungeissa, muun muassa Aleppossa, Homsissa ja Damaskoksessa. Niinpä taistelujen aaltoilu jatkui. Armeija onnistui muun muassa valtaamaan 11. tammikuuta Darayan takaisin. Kapinalliset kuitenkin valtasivat ennen tammikuun puoliväliä Idlibin provinssissa suuren Taftanazin helikopteritukikohdan. Kapinalliset eivät kyenneet saavuttamaan tavoitteitaan myöskään asepulan takia.


title: Syyrian sisällissodan tapahtumat 2013

text: Vuosien 2012–2013 vaihteessa Syyrian hallituksen eliittijoukoilla oli käynnissä suurin sotilasoperaatio alueella kuukausiin Damaskoksen esikaupunkien takaisin valtaamiseksi. Tammikuun alussa hallituksen joukot tekivät rajuja ilmaiskuja kapinallisten alueille Damaskoksessa.


title: Syyrian sisällissodan tapahtumat 2013

text: Assad puhui loppiaisena ja syytti tavalliseen tapanasa ulkovaltoja terroristien tukemisesta. Assadin mielestä rauhaa olisi edistänyt se, etteivät ulkovallat tukisi terrorismia.


title: Syyrian sisällissodan tapahtumat 2013

text: 17. huhtikuuta hallituksen joukot valtasivat Abelin kylän Homsin ja al-Qusairin välistä vaikeuttaen kapinallisten asemaa. Huhti–kesäkuussa 2013 hallituksen joukot etenivät maan länsi- ja keskiosissa, muun muassa Golanilla. Tämä johtui suurelta osin Iranista ja Libanonista tulleiden shiialaisten Hizbollah- ja muiden taistelijoiden tuesta.


title: Syyrian sisällissodan tapahtumat 2013

text: Israel iski Syyrian alueella käynnissä ollutta asekuljetusta vastaan ilmasta käsin, mutta tämä ei johtanut konfliktin laajenemiseen.


title: Syyrian sisällissodan tapahtumat 2013

text: EU:n aseidenvientikielto Syyriaan päättyi 28. toukokuuta 2013.


title: Syyrian sisällissodan tapahtumat 2013

text: Hallituksen ja Hizbollahin joukot valtasivat kapinallisten huollolle tärkeän Qusairin kaupungin verisissä taisteluissa.


title: Syyrian sisällissodan tapahtumat 2013

text:
Irakin Al Qaida ilmoitti 8. huhtikuuta 2013 yhdystyvänsä Jabhat al-Nusran rintaman kanssa Isis:iksi, minkä Nusran rintama kiisti. Tämän jälkeen Isis alkoi laajeta Pohjois-Syyriassa taistellen muita jihadistikapinallisakin vatsaan ja oli vuoden loppuun mennessä yksi alueen voimakkaimista ryhmistä Kesäkuussa Isisin jäsen tappoi erään FSA:n komentajan.
Elokuussa 2013 Isisin taistelijat valtasivat erään lentotukikohdan Aleppon lähellä.
Syyskuussa Iiss-taistelijat valtasivat Azazin rajanylityspaikan lähellä Turkin rajaa.


title: Syyrian sisällissodan tapahtumat 2013

text: Länsivallat sanoivat touko-kesäkuun vaihteessa 2013 Syyrian käyttäneen paikoin sariini-nimistä hermokaasua kapinallisia vastaan.


title: Syyrian sisällissodan tapahtumat 2013

text: Yhdysvallat väläytti mahdollista lentokieltoa Etelä-Syyriaan kapinallisten tukemiseksi. Kapinalliset sanoivat tarvitsevansa suuria määriä aseita ja ammuksia. Yhdysvallat ei kuitenkaan luvannut esimerkiksi kapinallisten haluamia ilmatorjuntaohjuksia, joita terroristit voisivat käyttää. Joidenkin tarkkailijoiden mielestä Obama puuttui jo vuonna 2012 alkaneeseen kemiallisten aseiden hajanaiseen käyttöön vasta nyt, koska lännen liittolaiset kapinalliset olivat tappiolla sodassa, ja tarvitsivat aseellista tukea. Yhdysvaltain varapuolustuministeri Dick Cheneyn mukaan Obaman päätös alkaa aseistaa suoraan kapinallisia saattoi olla liian myöhäistä.


title: Syyrian sisällissodan tapahtumat 2013

text: Assad varoitti Eurooppaa terrorismista, jos sen maat veisivät aseita Syyriaan. Syyrian tilanne nousi kiistan aiheeksi G8-maiden kokouksessa, kun länsimaat vastustivat Venäjän harjoittamaa Syyrian hallituksen aseistamista. Kaikki G8-osapuolet ilmaisivat huolensa ääriliikeiden ja terrorismin vaikutuksen kasvusta Syyriassa.


title: Syyrian sisällissodan tapahtumat 2013

text: Hallituksen joukot etenivät Hizbollahin tuella Aleppossa ja lähialueilla 1.-14. kesäkuuta, mutta kapinalliset näyttivät pysäyttävän hallituksen joukot. Hallituksen joukot katkoivat hyökkäyksiään 18. kesäkuuta. 20. kesäkuuta Aleppossa käytiin rajuja taisteluja, kun Vapaan Syyrian armeijan joukot koettivat pysäyttää raskaasti aseistetut hallituksen joukot.


title: Syyrian sisällissodan tapahtumat 2013

text: 18. kesäkuuta mennessä ensimmäiset lännen sallimat raskaat aseet, venäläisvalmisteiset Syyrian parhaan panssarin, T-72:n tuhoamiseen kykenevät Konkurs-ohjukset olivat saapuneet Aleppon rintamalle.. Kapinalliset saivat myös ilmatorjunta-aseita juhannusaattoon mennessä


title: Syyrian sisällissodan tapahtumat 2013

text: Syyrian ystävien kokous Dohassa päätti aseiden antamisesta kapinallisille, mutta toisaalta vaativat Irania ja Hizbollahia lopettamaan tukensa hallitukselle. Länsivallat pyrkivät ohjamaan aseavun muille kuin jihadisteille.


title: Syyrian sisällissodan tapahtumat 2013

text: Vuoden 2013 lopuilla Syyrian armeija sai monin paikoin pienehköjä voittoja hajallaan olevista aseistautuneista kapinallisista. Mutta yleinen sotatilanne oli syyskuussa 2013 edelleen hallituksenkin mukaan tasapeli. Kun hallitus oli aiemmin pyrkinyt koko maan valvontaan, se pyrki nyt suojaamaan ydinalueensa ja valtaamaan kapinallisilta alueita takaisin hyökäten ensin tärkeimpiin kohteisin muun muassa Aleppon lentokentälle. Syyskuun puolivälissä arvioitiin, että noin puolet kapinallisista oli kovan linjan islamilaisia. Pohjois-Syyriassa oli noussut muun muassa Al-Qaidaan kytköksissä oleva Irakin ja Syyrian islamilainen valtio Isis. Raqqan vallannut ääri-islamilainen järjestö Ahrar al-Sham kukisti maltillisen opposition kovin ottein ja pyrki luomaan alueelleen islamilaista valtiota. Syyrian oppositiokoalitio tuomitsi Isis-järjestön toiminnan vallankumousta vastaan ja piittaamattomuuden syyrilaisten hengestä.


title: Syyrian sisällissodan tapahtumat 2013

text: Hallitusta tukevat tahot jatkoivat muun muassa Damaskoksen kapinallisenklaavien nälkäsaartoa ja pommituksia. Muadamijassa kärsittiin ruokapulasta ja hallitus oli evakuoinut siviilejä. Tuhanneet olivat kuitenkin jääneet alueelle, koska pelkäsivät hallituksen tekemiä pidätyksiä. Muslimipapisto antoikin fatwassaan Damaskoksen piiritettyjen lähiöiden asukkaille luvan syödä kissoja ja koiria, joita ei muuten saisi islamin mukaan syödä. Lapsia ja vanhuksia oli kuollut nälkään. Hallituksen mielestä kapinalliset pitivät siviilejä panttivankeinaan. Kapinalliset olivat siepanneet miehiä joukkoihinsa ja jatkaneet sotavankien kidutuksia ja surmaamisia, sekä väkivaltaa siviilejä vastaan pelkän epäilyn pohjalta. Syyllisinä pidettiin muun muassa Nusraa ja Islamilaista rintamaa. Kapinallisten riveissä maltillisia kapinallisia ärsytti islamilaisten fundamentalistien yhä näkyvämpi osuus. Armeija aloitti 15. joulukuuta 2013 yli kymmenen päivää jatkuneet pommitukset, joissa kuoli satoja. Armeija pudotti joulukuussa trotyyliä sisältäviä voimakkaasti räjähtäviä tynnyreitä aiheuttaen siviiliuhreja. Tynnyripommit surmasivat kymmenittäin ihmisiä. Yhdysvallat tuomitsi tynnyripommien ja Scud-ohjusten käytön siviilejä vastaan. Syyrian presidentti Assad ilmoitti paaville, että hän on valmis tammikuussa pidettävään Geneven rauhankokoukseeni.


title: Syyrian sisällissodan tapahtumat 2014–2015

text:
Syyrian sisällissodan tapahtumat vuosina 2014 ja 2015 olivat lähinnä islamilaistaistelijoiden etenemistä ja
eri ulkomaiden vastauksia tähän uhkaan. Isis valtasi suuren alueen Syyriassa ja Irakissa vuonna 2014 ollen vuoden 2015 kesällä lähellä Damaskosta ja Aleppoa.


text: Muut kapinallisryhmät ja al-Qaida-kytkentäinen Isis taistelivat ankarasti keskenään vuoden 2014 tammikuun alussa.


text: Hallitus sai toukokuussa 2014 pääosin haltuunsa pitkään kapinakeskuksena toimineen Homsin kaupungin, ja kapinallisia evakuoitiin sieltä pois sopimuksen pohjalta.


text: Syyrian armeija menetti vuonna 2014 20 000 miestä. Miehistöpula vaivasi ja asepalveluksen välttely lisääntyi. Sotatoimet siirtyivät yhä enemmän Hizbollahille ja paikallisille miliiseille. Maltillinen oppositio kutistui vuonna 2014 entisestäänkin. Länsi aloitti ilmaiskut Isis:in asemiin syksyllä 2014, mutta ei kyennyt näillä estämään sen etenemistä. Isisin eteneminen sai lännen hiljentämään Assadin vastaista retoriikkaansa.


text:
Sodassa tapahtui uusi käänne maaliskuussa vuonna 2015. Äärisunnien taistelujärjestöt etenivät monin paikoin.
Muun muassa al-Nusran rintama valtasi Idlibin maaliskuun lopussa 2015. Kapinalliset etenivät Etelä-Syyriassa. Isis hyökkäsi Jarmukin pakolaisleiriin. Näin Isis-taistelijat etenivät pääsiäiseen mennessä noin 10 km:n päähän Damaskoksesta. Hallituksen hyökkäys Aleppossa pysähtyi, Isis valtasi Palmyran toukokuussa 2015, ja valvoi noin puolta Syyrian pinta-alasta ja koko Irakin ja Syyrian välistä rajaa. Huhtikuussa Syyria käytti ainakin yhdessä paikassa kemiallisia aseita ilman että länsivallat puuttuivat asiaan. Venäjä alkoi enemmän tukea Assadia, jonka hallitus uukasi kaatua.


text:
Venäjä sijoitti Syyriaan ilmavoimia ja laivastoa sekä näitä suojelevia pieniä maajoukkoja syyskuussa 2015. Venäläiset koneet aloittivat Assadia tukevat ilmaiskut 30. syyskuuta 2015. Isis jatkoi silti etenemistään. Ilmaiskujen painopiste oli selvästi pohjoiseen ei-Isis-kapinallisaluiella. Aleppon lähellä oli näkyvissä hallituksen suurhyökkäyksen enteitä lokakuun puolivälissä. Hallituksen joukot olivat parin ensimmäisen ilmaiskuviikon jälkeen edenneet suurin tappioin, mm monia panssareita tuhottiin.
19. lokakuuta kapinalliset alkoivat onnistua vastahyökkäyksissään. Hallituksen joukot valtasivat Aleppon lähellä olleen lentokentän ja etenivät seuraavina päivinä Aleppon lähellä. Turkin ilmavoimat ampuivat alas
Syyriassa tehtävissään oleen Venäjän ilmavoimien koneen, jonka sanoivat loukanneen maan ilmatilaa. Iso-Britannia aloitti 3. joulukuuta Isisin vastaiset ilmaiskut. Myös Saksa päätti osallistua Isisin vastaisiin sotatoimiin. YK:n turvallisuusneuvosto sopi rauhansuunnitelmasta, mutta ulkovallat kiistelivät yhä Assadin asemasta ja terroristijärjestöjen listastakin. Israel tappoi ilmaiskulla Damaskokseen siellä olleen merkittävän Hizbollah-johtajan.


title: Gösta Juslén

text: Gustaf Wilhelm (Gösta) Juslén (6. huhtikuuta 1887 Tammisaari – 21. elokuuta 1939 Helsinki) oli suomalainen arkkitehti.


title: Gösta Juslén

text: Juslénin vanhemmat olivat Wilhelm Juslén (1833–1892) ja Wendla Aurora Wadman (1846–1916). Hän oli naimisissa Elvine Marianne Tollanderin (1889–1967) kanssa.


title: Gösta Juslén

text: Juslén pääsi ylioppilaaksi Svenska Normallyceumista vuonna 1906 ja valmistui arkkitehdiksi Teknillisestä korkeakoulusta vuonna 1911. Hän työskenteli sitten vuoteen 1913 Walter Jungin ja Emil Fabritiuksen arkkitehtitoimistossa kunnes hän lähti lokakuussa 1913 opiskelemaan apurahan turvin Saksaan. Juslén harjoitteli Saksassa professori Friedrich von Thierschin alaisuudessa Münchenissä keväällä 1914 ja kesällä hän aloitti opinnot Münchenin teknillisessä yliopistossa.


title: Gösta Juslén

text: Juslénin suunnittelemissa rakennuksissa oli aluksi klassisistisia piirteitä mutta 1930-luvulla hän siirtyi puhtaaseen funktionalismiin. Hän sai mainetta erityisesti vuonna 1930 suunnittelemallaan Fazerin liikepalatsilla ja Lallukan taiteilijakodin suunnittelulla. Juslén käytti molempien rakennuksien julkisivussa mustaa graniittia tehokeinona ja pyrki tekemään rakennuksista kokonaistaideteoksia huomioiden myös sisustuksen.


title: Galatás (palatsi)

text: Galatás () on minolaisaikaisen palatsin ja kaupungin arkeologinen kohde Kreetan saarella Kreikassa. Se sijaitsee Minóa Pediádan kunnassa lähellä nykyistä Galatáksen kylää, josta se on saanut nimensä. Paikan minolaisaikaista nimeä ei tunneta.


title: Galatás (palatsi)

text: Galatáksen palatsi oli yksi minolaisen kulttuurin viidestä suuresta palatsikeskuksesta Knossoksen, Faistoksen, Málian ja Káto Zákroksen palatsien ohella. Palatsi oli rakennettu niin kutsutulla uudella palatsikaudella, eikä sen paikalla ollut aiemmin sijainnut palatsia. Palatsi löydettiin tunnetuista minolaisista palatseista viimeisenä 1990-luvun alussa. Kaivaukset paikalla alkoivat vuonna 1992, ja vuonna 1997 tutkijat osasivat kertoa löytäneensä paikalta aiemmin tuntemattoman palatsin. Palatsin kaivaukset päättyivät vuonna 2005. Tämän jälkeen kaivaukset ovat jatkuneet palatsia ympäröivässä minolaisessa kaupungissa.


title: Káto Zákros

text: Káto Zákros () eli "Zákros" (Ζάκρος) on minolaisaikaisen palatsin ja kaupungin arkeologinen kohde Kreetan saarella Kreikassa. Se sijaitsee Siteían kunnassa lähellä nykyistä Káto Zákroksen kylää, josta se on saanut nimensä. Paikan minolaisaikaista nimeä ei tunneta.


title: Káto Zákros

text:
Káto Zákroksen palatsi oli yksi minolaisen kulttuurin viidestä suuresta palatsikeskuksesta Knossoksen, Faistoksen, Málian ja Galatáksen palatsien ohella. Palatsi rakennettiin noin vuonna 2000 eaa. samaan aikaan kuin muutkin suuret palatsit, ja se tuhoutui niiden tavoin maanjäristyksessä noin vuonna 1700 eaa. Tämän jälkeen rakennettiin uusi palatsi, joka tuhoutui noin vuonna 1450 eaa. Palatsi toimi todennäköisesti minolaisen kulttuurin porttina itään, kuten Kyprokselle ja Syyriaan. Tätä tukevat myös paikalta tehdyt löydökset, joihin kuuluu paljon Lähi-idästä tulleita esineitä.
Káto Zákroksen palatsi löydettiin myöhemmin kuin kuuluisammat minolaiset palatsit, minkä ansiosta sen tutkimuksessa on voitu käyttää nykyaikaisempia menetelmiä. Galatáksen palatsi löydettiin vielä myöhemmin.


title: Káto Zákros

text: Káto Zákroksen palatsin koko oli noin 8 000 neliömetriä ja siinä oli 150 huonetta. Sen sisäpihan koko on noin 30 x 12 metriä. Palatsi on näin pienempi kuin muut minolaiset palatsit. Palatsissa on neljä siipeä, pohjois-, etelä-, itä- ja länsisiipi. Pääsisäänkäynti sijaitsi eteläsiivessä. Pohjoissiivessä oli ruokasali. Tutkijat arvelivat, että itäsiipi piti sisällään niin kutsutut kuninkaan ja kuningattaren "megaronit". Länsisiivessä oli muun muassa seremoniasaliksi kutsuttu sali. Yhdestä länsisiiven huoneesta on löydetty joukko lineaari-A-tauluja.


title: Káto Zákros

text: Palatsin pohjoispuolella sijaitsivat kaupunki ja satama. Kaupungista vain osa on kaivettu esiin. Sieltä on löydetty lukuisia viinin- ja öljynpuristimia. Tutkijoiden mukaan kaupunki saattoi olla erikoistunut viinin viemiseen Kykladien saarille. Tie yhdisti palatsin ja sataman toisiinsa.


title: Káto Zákros

text: Káto Zákroksen lähellä sijaitsee Zákroksen rotko, joka tunnetaan myös ”Kuolleiden rotkona”. Siellä sijaitsevat luolat olivat minolaisella ajalla käytössä hautoina.


title: Mália (palatsi)

text: Mália (; myös "Mállia", Μάλλια) on minolaisaikaisen palatsin ja kaupungin arkeologinen kohde Kreetan saarella Kreikassa. Se sijaitsee Chersónisoksen kunnassa noin kolme kilometriä itään nykyisestä Málian kaupungista, josta se on saanut nimensä. Paikan minolaisaikaista nimeä ei tunneta.


title: Mália (palatsi)

text: Málian palatsin paikalla on ollut asutusta viimeistään neoliittisella kivikaudella. Minolaisella ajalla paikalla oli merkittävä asutus. Palatsi rakennettiin noin vuonna 1900 eaa. keskelle jo olemassaollutta asutusta. Palatsi oli yksi minolaisen kulttuurin viidestä suuresta palatsikeskuksesta Knossoksen, Faistoksen, Káto Zákroksen ja Galatáksen palatsien ohella. Palatsia pidetään yhtenä Kreetan tärkeimmistä, vaikkakaan se ei milloinkaan ollut suurempien Knossoksen ja Faistoksen veroinen.


title: Mália (palatsi)

text: Palatsi tuhoutui muiden minolaisten palatsien tavoin maanjäristyksessä noin vuonna 1700 eaa. Uusi palatsi rakennettiin samalle paikalle ja suurin piirtein saman malliseksi noin vuonna 1650 eaa. Palatsi tuhoutui uudestaan vuonna 1450 eaa., eikä sitä enää jälleenrakennettu. Mykeneläisenä aikana paikalle rakennettiin pyhäkkö.


title: Mália (palatsi)

text: Málian alueella edelleen jatkuvat kaivaukset aloitettiin vuonna 1922. Kaivauksia ovat suorittaneet ranskalaiset arkeologit.


title: Mália (palatsi)

text: Málian palatsi sijaitsi rannikkotasangolla satamana toimineen lahden rannalla noin 40 kilometriä Knossoksen palatsista itään. Palatsi oli kolmanneksi suurin minolainen palatsi Knossoksen ja Faistoksen jälkeen.


title: Mália (palatsi)

text: Palatsin rakenne oli enimmäkseen samanlainen kuin muillakin suurikokoisilla minolaispalatseilla. Palatsissa oli keskuspiha, joka oli tosin Knossoksen ja Faistoksen vastaavia pienempi, sekä sen ympärille rakennetut neljä siipirakennusta. Läntisessä siivessä olivat muun muassa kuninkaalliset asuinhuoneet. Kuninkaallisille tarkoitetuista tiloista on löydetty rituaalipuhdistautumista varten tehty allas. Länsisiivessä on päätelty olleen myös kuninkaan mietiskely- ja valmistautumishuone, sillä sieltä on löydetty "pithos" eli saviastia, jossa oli seremoniatikari. Tämän "pithoksen" vierestä on löydetty kristallein ja kullalla koristeltu miekka. On arveltu, että kuninkaalliset söivät palatsin yläkerrassa. Läntisessä siipirakennuksessa oli myös kulttihuoneita ja varastoja.


title: Mália (palatsi)

text: Pohjoissiivessä sijaitsi muun muassa juhlasaliksi kutsuttu tila. Itäsiivessä oli mm. varastotiloja. Mykeneläisaikainen pyhäkkö rakennettiin palatsin pohjoissiiven päälle. Palatsin pääsisäänkäynnit olivat etelässä ja pohjoisessa. Keskellä keskuspihaa sijaitsee polttouhreja varten mahdollisesti tehty kuoppa.


title: Mália (palatsi)

text: Palatsin ympäristössä on lukuisia muita rakennuksia, jotka liittyivät hallintoon, kaupankäyntiin ja tuotteiden varastointiin. Tutkimuksessa alue tunnetaan nimellä "Kortteli M". Palatsia ympäröinyt kaupunki painottui palatsin luoteispuolelle. Kaupungissa työskenteli esimerkiksi käsityöläisiä valmistaen taidokkaita koruja.


title: Mália (palatsi)

text: Jonkin matkaa pohjoiseen palatsista sijaitsee niin kutsuttu "Chrysólakkos" (Khrysolakkos) eli ”kultahauta”. Se on neliskulmainen rakennus, joka on ollut joko kulttialue tai hautapaikka. Sieltä on löydetty tunnettu kultainen mehiläisriipus.


title: Mália (palatsi)

text: Kreikkalaisessa mytologiassa Málian palatsi oli kuningas Sarpedonin koti. Sarpedon oli ylijumala Zeuksen ja Europen poika ja Knossoksessa valtaa pitäneen kuningas Minoksen veli.


title: Iso Kivijärvi (Ylöjärvi, Lavajärvi)

text: Iso Kivijärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen.


title: Iso Kivijärvi (Ylöjärvi, Lavajärvi)

text: Järvi on 850 metriä pitkä, 350 metriä leveä ja sen pinta-ala on 17 hehtaaria. Se sijaitsee karun metsämaaston keskellä ja sen rannoilla on vain kaksi soistunutta kohtaa. Järven valuma-alue on pieni ja järveen johtaa yksi suo-oja. Laskuoja lähtee järven pohjoispäästä ja se laskee 70 metrin mittaisena Vähä Kivijärveen. Rannoille on rakennettu yli 30 vapaa-ajan asuntoa ja etelärannalla sijaitsee KooVeen Leiri- ja liikuntakeskus. Asunnoille pääsee Takamaan suunnalta yhdystieltä 2773.


title: Iso Kivijärvi (Ylöjärvi, Lavajärvi)

text: Järven vedenlaatua on tutkittu vuosina 1964, 1986, 1989, 1994, 1997 ja 2013. Vesi on lähes kirkasta tai vain lievästi ruskeaa. Humusta on veteen joutunut vain vähän. Valuma-alue on karua maastoa ja se vaikuttaa veden happamuustasoon. Kesällä veden happamuus on normaali, mutta talvella pH-luku putoaa alas. Vuonna 1986 pH-luku oli lähellä kuutta, mikä olisi ravuille kohtalokasta. Vuonna 2013 vesi oli hapahkoa. Yleensä järven puskurikyky happamoitumista vastaan on ollut heikko tai välttävä. Järven ravinnepitoisuuksien tasot ovat alhaisia. Valuma-alueen karuudesta johtuu, että fosforin ja typen pitoisuudet ovat olleet alhaalla. Talvella 2013 ne oli kuitenkin koholla ja ravinnekuorma oli lievästi rehevöityneiden järvien tasolla. Silloin esiintyi myös levää. Matalassa järvessä läpötilakerrostuminen on pientä, mikä helpottaa happipitoisuuden pysymistä hyvänä. Talvella tilanne voi muuttua. Vuonna 1986 ja 1989 happitilanne oli hyvä. Talvella 2013 happikatoa esiintyi kauttaaltaan hieman, mutta tilanne oli tyydyttävä. Järvi soveltuu virkistyskäyttöön hyvin.


title: Domus Litonii

text: Domus Litonii eli Litoniuksen talo on Helsingin keskustassa osoitteessa Aleksanterinkatu 50 sijaitseva nelikerroksinen empiretyylinen asuin-, liike- ja toimistotalo, johon liittyy matalampi basaarisiipi. Talon suunnitteli muurarimestari Gustaf Leander, ja se rakennettiin 1845–1847. Myöhemmin taloon on rakennettu pihasiivet 1877 ja 1880 ja Keskuskadun puolelle matala arkkitehti Valter Jungin suunnittelema basaarisiipi 1929. Talon Aleksanterinkadun puoleinen julkisivu on modernisoitu vuonna 1936. Talon rakennutti verhoilijamestari ja huonekalutehtailija Jonas Litonius (1810–1864), ja talossa asuu ja talon omistajina on edelleen Litoniuksen sukua.


title: Domus Litonii

text: Vuonna 1921 Litoniuksen vierestä purettiin Ekbergin talo, kun Keskuskatu puhkaistiin korttelin läpi. Samalla Litoniuksen talo sai lisätilaa basaarisiipeä varten. Talon ullakko ja kolmas kerros vaurioutui Helsingin pommituksissa vuonna 1944. Vuonna 1955 osa basaarisiivestä ja talon piharakennus purettiin viereen valmistuneen Rautatalon tieltä. Litoniuksen talo on nykyisin suojeltu rakennussuojelulailla. Talo on peruskorjattu vuosina 1993–2003.


title: Domus Litonii

text: Litoniuksen talossa toimi vuosina 1848–1877 Teknillisen korkeakoulun edeltäjä Helsingin teknillinen reaalikoulu, kunnes se muutti 1877 Hietalahdentorin lähelle valmistuneeseen uuteen koulurakennukseen.


title: Domus Litonii

text: Litoniuksen talo on tapahtumapaikkana kirjailija Mika Waltarin vuonna 1963 kirjoittamassa, kuvaamatta jääneessä elokuvakäsikirjoituksessa "Lepäisit jo rauhassa, komisario Palmu". Näytelmän muodossa olleen käsikirjoituksen pääteemana on vanhan talon suojelu: maisteri Lautander on aikonut juhlistaa vanhan sukutalonsa 140-vuotista historiaa perustamalla säätiön, joka turvaisi talon säilymisen. Hän joutuu kuitenkin murhatuksi, ja eläkkeelle jo siirtynyt komisario Palmu saapuu selvittämään tapausta.


title: Agía Triáda (Iraklion)

text: Agía Triáda (; myös "Hagia Triada") on minolaisaikaisen asutuksen arkeologinen kohde Kreetan saarella Kreikassa. Se sijaitsee Faistóksen kunnassa linnuntietä noin kaksi kilometriä luoteeseen Faistoksen minolaisaikaisesta palatsialueesta. Alue on saanut nykyisen nimensä lähellä sijaitsevasta Pyhän Kolminaisuuden ("Agía Triáda") kirkosta ja samannimisestä entisestä kylästä. Paikan minolaisaikaista nimeä ei tunneta.


title: Agía Triáda (Iraklion)

text: Agía Triádan paikka on ollut asuttu viimeistään 2000-luvulla eaa. Paikan merkittävin rakennus, kuninkaallinen ”huvila” tai pikkupalatsi, rakennettiin noin 1600 eaa. ja se tuhoutui 1400-luvulla eaa. Tutkijat ovat ajatelleet, että huvila olisi ollut Faistoksen kuninkaan eräänlainen kesäasunto. Sen raunioille rakennettiin mykeneläiselle kulttuurille tyypillinen "megaron" 1300-luvulla eaa. ja se oli käytössä 1100-luvulle eaa. Sen pohjoispuolelle kehittyi kauppapaikka ja eräänlainen ”agora”. On mahdollista, että tuona aikana alueen hallinto oli siirretty Agía Triádaan.


title: Agía Triáda (Iraklion)

text: Mykeneläisaikaisissa lineaari-B-kirjoituksissa paikan mahdollinen nimi esiintyy muodossa "da-wo". Varhaisemmissa minolaisissa lineaari-A-kirjoituksissa esiintyy osin epäselvä "DA-U-*49", joka saattaa viitata samaan paikkaan.


title: Agía Triáda (Iraklion)

text: Geometrisella kaudella 700-luvulla eaa. paikka oli kulttipaikkana. Hellenistisellä kaudella paikalle rakennettiin Zeus Belkhanokselle omistettu pyhäkkö. Venetsialaisvallan aikana 1300-luvulla paikalle pystytettiin puolestaan Pyhälle Yrjölle omistettu kirkko.


title: Agía Triáda (Iraklion)

text: Agía Triádan arkeologiset kaivaukset alkoivat vuonna 1902. Nykyisin osa raunioista on katettu. Rakennusten lisäksi alueelta on löydetty paljon merkittäviä esineitä sekä muun muassa merkittävä joukko lineaari-B-tauluja.


title: Agía Triáda (Iraklion)

text: Kuninkaallinen huvila


title: Agía Triáda (Iraklion)

text: Niin kutsuttu kuninkaallinen huvila muistuttaa minolaisen ajan tyypilliä palatseja, kuten Knossoksen ja Faistoksen palatseja, mutta on niitä pienempi. Rakennuksessa on ollut kaksi L-kirjaimen muotoista siipeä ja muun muassa sisäpiha, portaikkoja ja katettuja pylväikkötiloja, pyhäkkö-, työpaja- ja säilytystiloja, sekä valokuilu. Rakennus on ollut koristeltu lukuisin seinämaalauksin.


title: Agía Triáda (Iraklion)

text: Hautausmaa


title: Agía Triáda (Iraklion)

text:
Hautausmaalla on kaksi varhaisminolaisen kauden "tholos"-hautaa eli pyöröhautaa noin ajalta 3000–2300 eaa., sekä myöhäisminolaiselta kaudelta peräisin olevia kammiohautoja noin 1300-luvulta eaa. Ruumiit oli haudattu sarkofageihin. Hautausmaalta on löydetty muun muassa tunnettu koristeellinen Agía Triádan sarkofagi, joka on esillä Iraklionin arkeologisessa museossa. Se yhdistelee minolaista ja mykeneläistä tyyliä.
Megaron


title: Agía Triáda (Iraklion)

text: Mykeneläisaikaisen "megaronin" jäänteet ovat huvilan varastotilojen päällä.


title: Agía Triáda (Iraklion)

text: Asutus ja agora


title: Agía Triáda (Iraklion)

text: Paikalle mykeneläisaikana muodostunut asutus ja kauppapaikka sijaitsevat kuninkaallisen huvilan koillispuolella. Agora toimi kokoontumispaikkana. Sitä reunustaa pitkä stoa eli pylväskäytävä, sekä lukuisia kauppatiloja ja "megaron"-tyylisiä rakennuksia.


title: Agía Triáda (Iraklion)

text: Pyhän Yrjön kirkko


title: Agía Triáda (Iraklion)

text: Pyhän Yrjön bysanttilainen kirkko sijaitsee kuninkaallisen huvilan sisäpihalla. Se on koristeltu ajalle tyypillisin seinämaalauksin.


title: Anemóspilia

text: Anemóspilia () on minolaisaikaisen pyhäkön arkeologinen kohde Kreetan saarella Kreikassa. Se sijaitsee Irákleion kunnassa Gioúchtas- eli Juktasvuoren pohjoisrinteellä noin kolme kilometriä luoteeseen Archáneksesta ja noin seitsemän kilometriä etelään Knossoksesta. Paikan nimi on nykyaikainen ja tarkoittaa ”Tuulten luolaa”. Paikan minolaisaikaista nimeä ei tunneta.


title: Anemóspilia

text: Anemóspilian pyhäkkö oli toiminnassa vanhalla palatsikaudella. Se on todennäköisesti palvellut Knossoksen palatsia. Pyhäkköä ehdittiin todennäköisesti käyttää vain noin puolen vuosisadan ajan. Pyhäkkö tuhoutui maanjäristyksessä ja sitä seuranneessa tulipalossa noin vuonna 1700 eaa. samaan aikaan kuin minolaiset palatsikeskukset. Maanjäristyksessä sortuneen pyhäkön raunioista on löydetty ihmisten jäännöksiä. Jotkut tutkijat ovat päätelleet löydöksistä, että pyhäkön alttarilla olisi oltu suorittamassa ihmisuhria.


title: Anemóspilia

text: Pyhäkkö oli neliosainen ja se oli ympäröity matalalla aitauksella ("temenos"). Pyhäkön sisäänkäynti oli pohjoisessa. Se johti itä–länsisuuntaiseen käytävään, johon avautui kolme samankokoista pohjois–eteläsuuntaista huonetta.


title: Anemóspilia

text: Pyhäkön keskimmäisessä huoneessa oli maanviljelystuotteita sisältäneitä saviastioita sekä alttarikoroke, jolla oli terrakotasta valmistetut jalat. Ne olivat peräisin muutoin puisesta kulttipatsaasta, josta löydettiin hiiltyneitä osia. Patsaan edessä oli kivi, jolle on mahdollisesti kaadettu veriuhrit. Myös itäisimmästä huoneesta löydettiin samanlaisia astioita, jotka oli asetettu jonkinlaiselle korokkeelle, mahdollisesti alttarille.


title: Anemóspilia

text: Pyhäkön länsihuoneesta löydettiin kolme ihmisen luurankoa. Yksi niistä kuului nuorelle miehelle. Mies oli asetettu huoneen keskellä sijaitsevalle korokkeelle ikään kuin uhrattavaksi, aivan kuin härkä tunnetussa Agía Triádan sarkofagissa, ja luurangon luiden välissä oli pronssinen tikari. Lisäksi luiden värjäytyminen kyljestä viittaa siihen, että mies kuoli verenvuotoon. Muiden huoneesta löytyneiden kolmen luurangon asennot viittaavat siihen, että maanjäristys yllätti seurueen ja muut henkilöt kuolivat rakennuksen romahtaessa heidän päälleen. Tämän jälkeen rakennus tuhoutui tulipalossa. Mahdollisesti uhrattavana ollut nuori mies oli kuitenkin ilmeisesti kuollut jo ennen tätä. Neljäs ruumis löydettiin käytävältä.


title: Anemóspilia

text: Tilanne on tulkittu niin, että mahdollisesti toistuneiden pienempien maanjäristysten vuoksi jumalille oli päätetty antaa lepytykseksi ihmisuhri. Lopulta suuri maanjäristys oli kuitenkin iskenyt kesken uhritoimituksen ja surmannut myös uhritoimitusta suorittaneet henkilöt. Tätä on pidetty ensimmäisenä todisteena siitä, että minolaiseen uskontoon olisi kuulunut myös ihmisuhreja. Myöhemmin vastaavanlaisia viitteitä on löydetty myös muista paikoista.


title: Anemóspilia

text: Kaikki tutkijat eivät kuitenkaan hyväksy sitä tulkintaa, että kyseessä olisi ollut ihmisuhri. Nannó Marinátou on tulkinnut miehen kuolleen maanjäristyksessä, eikä hän tulkitse kyseistä rakennusta temppeliksi. Dennis Hughes katsoo, ettei tasanne, jolla mies makasi, välttämättä ollut alttari, ja tikariksi tulkittu esine vaikuttaa enemmän nuolenkärjeltä, joka saattoi pudota ruumiin päälle esimerkiksi hyllyltä.


title: Idavuori

text: Idavuori voi viitata kahteen eri vuoreen, jotka olivat antiikin Kreikassa pyhiä vuoria:


title: Andrew Schlafly

text: Andrew Schlafly (s. 27. huhtikuuta 1961) on yhdysvaltalainen lakimies ja konservatiivinen aktivisti, joka tunnetaan parhaiten Conservapedia-wikin perustajana ja omistajana. Hän on konservatiivi Phyllis Schlaflyn poika.


title: Andrew Schlafly

text: Schlafly aloitti marraskuussa 2006 wikipohjaisen Conservapedia-projektin. Schaflyn kotikoulussa opiskelevat kirjoittivat suuren osan wikin perusmateriaalista. Se on saanut runsaasti julkisuutta myös Suomessa, koska sitä pidetään sisällöltään ja tyyliltään outona ja sivuston on jopa luultu olevan pelkkää parodiaa. Osasyynä tälle saattaa olla se, että sivustoa on sotkettu kirjoittamalla parodisia artikkeleita.


title: Idi

text: Idi (tai Ídi) voi tarkoittaa ainakin seuraavia asioita:


title: Trans-Pacific Partnership

text: Trans-Pacific Partnership eli TPP on laaja 12 Tyynenmeren alueen valtion muodostama vapaakauppasopimus. Vapaakauppasopimuksen allekirjoittivat Australia, Brunei, Chile, Japani, Kanada, Malesia, Meksiko, Peru, Singapore, Uusi-Seelanti, Vietnam ja Yhdysvallat. Sopimus allekirjoitettiin 4. helmikuuta 2016 Aucklandissa Uudessa-Seelannissa 12 valtion kesken. Sopimus pitää ratifioida allekirjoittajavaltioissa ennen sen tuloa voimaan.


title: Trans-Pacific Partnership

text: Monet muut alueen maat kuten Etelä-Korea, Filippiinit, Indonesia, Taiwan ja Thaimaa ovat myös ilmaisseet kiinnostuksensa.


title: Trans-Pacific Partnership

text: Sopimus kattaa noin 40 prosenttia maailman taloudesta ja se luokin maailman suurimman vapaakauppa-alueen. Osallistujamaiden parlamenttien on vielä ratifioitava sopimus. TPP asettaa säännöt lukuisten eri tuotteiden kaupalle ja se sääntelee myös muun muassa sijoitussuojaa ja immateriaalioikeuksia.


title: Trans-Pacific Partnership

text: 23. tammikuuta 2017 Yhdysvaltain presidentti Donald Trump allekirjoitti asetuksen, jonka mukaan Yhdysvallat irrottautuu sopimuksesta. Trump luonnehti sopimusta työpaikkojen tappajaksi ja Yhdysvaltain etujen vastaiseksi. Loput 11 maata uusivat sopimuksen keskenään maaliskuussa 2018 (niin sanottu TPP-11).


title: Virojärvi (Ylöjärvi)

text: Virojärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Virojärvi on osa Lavajärven aluetta.


title: Virojärvi (Ylöjärvi)

text: Virojärvi sijaitsee Koivistonkylän kylässä. Järvi on 300 metriä pitkä, 250 metriä leveä ja sen pinta-ala on 3,7 hehtaaria. Sillä on pieni valuma-alue, joka koostuu metsämaasta ja suosta, mutta järven rantoja reunustavat myös pellot. Järveen laskee kolme ojaa. Koska järvi on tilavuudeltaan pieni, viipyy vesi järvessä laskennallisesti vain 49 vuorokautta. Järven laskuoja lähtee eteläpäästä ja virtaa 2,5 kilometrin päässä Karhelammiin. Sen lähellä sijaitsee kolme maatilaa ja rannoilla on kaksi vapaa-ajan asuntoa. Yhdystiet 2763 ja 2771 kulkevat järven läheltä ja niiden risteys sijaitsee järven lounaispuolella.


title: Virojärvi (Ylöjärvi)

text: Järven vedenlaatua on tutkittu vuonna 1999. Vesi on erittäin ruskeaa ja humuspitoista, mikä näkyy suurena hapenkulutuksena. Vesi on hapahkoa ja järven puskurikyky happamoitumista vastaan on hyvä. Veteen on liuennut runsaasti ravinteita. Fosforipitoisuus ylittää arvon 50 mikrogrammaa litralta (50 μg/l). Järven pohjan alusvedessä fosforia oli kaksinkertainen määrä pintaveteen verrattuna. Fosforia vapautuu siten veteen sedimenteistä. Myös typpeä vapautuu sedimenteistä veteen. Tämä sisäinen kuormitus syntyy, kun alusvesi jää hapettomaksi. Pohjan vesikerroksessa syntyy myös rikkivetyä. Järven hapettomuus on myös pintavesien ongelma. Vironjärvi soveltuu virkistyskäyttöön huonosti.


title: Järjen palvonta

text:
Järjen palvonta () oli ateistinen uskonto, joka luotiin tuhoamaan katolinen kirkko Ranskan suuren vallankumouksen aikana. Uskonnon perustajina toimivat Jacques Hébert ja Pierre-Gaspard Chaumette. Pariisin Nôtre-Damen katedraali julistettiin ”Järjen temppeliksi” brumaire-kuun 20. päivänä vuonna II (10. marraskuuta 1793), ja esimerkkiä seurasivat monet muut pariisilaiset kirkot. Vallankumousjohtaja Maximilien Robespierre pysäytti Järjen palvonnan leviämisen vuonna 1794 ja kehitti sen tilalle Korkeimman olennon palvonta-kultin, joka pyrki elvyttämään kristinuskon uudelleen.
Syyskuun 22. päivä 1792 oli Ranskan tasavallan ensimmäisen vuoden ensimmäinen päivä. Vuosi jaettiin edelleen 12 kuukauteen, mutta kalenterista poistettiin kaikkien pyhimysten nimet, ja ne korvattiin eläinten,hedelmien, kukkien ja mineraalien nimillä. Myös kristikunnan vanhat pyhät ja kristilliset juhlat korvattiin uusilla tasavaltalaisilla juhlilla.


title: Järjen palvonta

text: Uuden ajanlaskun vuosipäivänä syyskuussa 1793 juhlakulkue kokoontui Bastiljin linnan raunioille, jonne oli pystytetty ”uudestisyntymisen suihkulähde”. Lähteen patsas esitti istuvaa naista, jonka rinnoista pulppusi vesisuihku kahteen alempana olevaan maljaan. Kansalliskonventin presidentti Hérault de Séchelles aloitti puheen suihkulähteelle sanoin: ""Luonto! Ota vastaan Ranskan kansan vakuutukset, että se tulee aina noudattamaan sinun lakejasi..."" Puheen jälkeen konventin jäsenet joivat yksitellen lähteen vettä ja jatkoivat matkaansa muun kulkueen mukana vallankumoustorille, jossa Ludvig XV:n patsas oli korvattu suurella vapaudenpatsaalla. Patsaan paljastustilaisuudessa päästettiin irti tuhansia pikkulintuja. Kunkin kaulaan oli sidottu pieni ohut levy, jossa luku ""Olemme vapaat! Tehkää kuten mekin!""


title: Järjen palvonta

text:
Ennen kuin Jacques Hébert ja hänen hebertistinsä yrittivät ottaa Ranskan talouselämän johdon käsiinsä, he ryhtyivät puhdistamaan maata kristillisyydestä. Lukuisat saarnat täydellisen jumalankieltämisen puolesta saivat monet ihmiset luopumaan kristinuskostaan. Eräs heistä oli Pariisin piispa Jean-Baptiste-Joseph Gobel, joka marraskuun 7. päivänä 1793 astui esiin kansalliskonventissa, luopui piispanvirastaan ja katolisesta pappeudestaan ja selitti että tulevaisuuden uskonnoksi riitti vapaus, yhdenvertaisuus ja siveys. Hänen esimerkkiään seurasivat Evreux'n piispa Lindet, Toulousen protestanttinen pappi Julien ja useat muut papit.
Uuden uskonnon varsinaiset avajaiset järjestettiin Nôtre-Damen katedraalin sisäosiin rakennetussa temppelissä, jonne kokoontuivat muun muassa kaikkien Pariisin virastojen edustajat. Tilaisuus alkoi valkopukuisten tyttöjen laulaessa ylistyslaulun järjen kunniaksi. Ensimmäisen lauluosuuden päättyessä ”Järjen Jumalatar” tuotiin kantotuolissa alttarille ja hän vastasi lauluun kirkkaalla sointuvalla äänellä. Suuren yleisön katsellessa hän polki jaloillaan ristiinnaulitun kuvaa. Toimitusta seuranneiden lausuntaesitysten ja Marseljeesin teemaa noudattelevn lyyrisen kuvaelman jälkeen jumalatar kannettiin juhlakulkueen mukana Tuileries'hin, jossa kansalliskonventin presidentti syleili häntä ja kehoitti häntä osallistumaan tuleviin keskusteluihin.


title: Järjen palvonta

text: Puhetilaisuudessa uuden uskon perustajat kertoivat elottomien jumalankuvien hylkäämisestä ja niiden korvaamisesta elävällä kuvalla, järjen ja luonnon mestariteoksilla. Yritys järjen palvonnan voimaansaattamiseksi herätti ristiriitaisia tunteita ja monet kuulijat pitivät uuden uskonnon kiihkeimpien puolustapuhujien esityksiä liian korkealentoisina.


title: Järjen palvonta

text: Järjen palvonta ei kuitenkaan rajoittunut vain puheiden ja esitelmien pitoon eikä laulukuoroihin. Saint-Eustachen kirkko Pariisissa muutettiin järjen palvontamenojen aikana eräänlaiseksi ravintolaksi tai kabareeksi, jossa tarjoilijattaret hyväilivät kävijöitä. Monipuolinen ruoka- ja juomatarjonta lisäsi uuden uskonnon suosiota. Tilaisuuksien jälkipuolella nuoret puolialastomat naiset kiipesivät alttarille ja aloittivat piirileikin, joka myöhemmin jatkui kadulla. Vastaavat esitykset toistuivat maakunnissa ja kirkot joita ei oltu suljettu tai muutettu teatterisaleiksi, toimivat Järjen temppeleinä.


title: Järjen palvonta

text: Hebertin ja hänen kannattajiensa puheet täydellisestä jumalankieltämisestä johtivat kirkkojen yleiseen ryöstämiseen Pariisissa ja Ranskan departementeissa. Kirkkojen kulttiesineet ja pappien kaavut joutuivat kansan pilkanteon kohteiksi. Historiallisesti ja taiteellisesti arvokasta kirkon omaisuutta tuhottiin suuret määrät ja messupukuihin pukeutuneet miehet ja naiset etenivät kulkueena Pariisin kaduille ja heiluttivat käsissään piispansauvaa ja ristejä. Väkijoukot irrottivat useita kirkonkelloja, sillä ”taivaanisän leluja" ei enää tarvittu. Myös kellotapulien purkamista harkittiin koska niiden korkeus oli loukkaus tasa-arvoisuuden periaatteita vastaan. Vainajien arkut päätettiin peittää vain trikolorilipuin.


title: Järjen palvonta

text: Katolinen vallankumousjohtaja Robespierre piti järjen palvontaa naurettavana farssina, mutta oli huolestunut sen kasvavasta suosiosta kansalliskonventissa. Vaikka suurin osa ranskalaisista vietti yhä kristillisiä juhlia, Robespierre ei halunnut ottaa riskiä uuden uskonnon leviämisestä. Hän puhui puolelleen Yhteishyvän valiokunnan jäseniä ja kukisti hebertistien vallan. Järjen palvonnan luojat Hebert ja Chaumette päätyivät mestauslavalle maaliskuussa 1794. Robespierre korvasi heidän uskontonsa Korkeimman olennon palvonnalla, joka toi kristinuskon takaisin.


title: Järjen palvonta

text: Nôtre-Damen katedraalissa esiintyneen jumalattaren identiteetistä on olemassa joitakin toisistaan eriäviä tietoja. Vanhojen katolisten lähteiden mukaan jumalattaren rooliin pakotettiin pariisilainen oopperalaulajatar ja tanssijatar Marie-Therese Davoux, joka tunnettiin taiteilijanimellä Madamoiselle Maillard. Osa uudemmista lähteistä kertoo, että jumalatarta esitti kirjailija Antoine-François Momoron vaimo Sophia Momoro. Katoliset lähteet eivät kiistä Momoron roolia jumalattarena, mutta hänen esiintymisensä uskotaan tapahtuneen Nôtre-Damen sijaan Saint-Sulpicen kirkossa. Näiden lähteiden mukaan Momoro pyörtyi häpeästä esityksen aikana.


title: Ernest Tubb

text: Ernest Dale Tubb (9. helmikuuta 1914 Crisp, Texas – 6. syyskuuta 1984 Nashville, Tennessee) oli yhdysvaltalainen laulaja-lauluntekijä. Hän oli yksi countrymusiikin uranuurtajista, ja hänellä oli vaikutus mm. Hank Williamsin, Loretta Lynnin, Johnny Cashin, Lefty Frizzellin ja Hank Snow:n uriin. Hänen suurimpia hittejään olivat ""Walking the Floor Over You"" (1941), ""Soldier's Last Letter"" (1944), ""It's Been So Long Darling"" (1945), ""Rainbow at Midnight"" (1946), ""Drivin' Nails in My Coffin"" (1946), ""Slippin' Around"" (1949), ""Thanks a Lot"" (1964) ja ""Waltz Across Texas"" (1965). Vuonna 1948 hän teki omalla cover-versiollaan tunnetuksi kappaleen ”Blue Christmas”; nykyisin kappaleen tunnetuin ja menestynein versio lienee Elvis Presleyn versio vuodelta 1957.


title: Ernest Tubb

text: Ernest Tubb oli myös Country Music Hall of Famen jäsen ja hänellä on tähti Hollywood Walk of Famella.


title: Ernest Tubb

text: Tubbin ura musiikin parissa kesti lähes 50 vuotta ja ulottui kuudelle vuosikymmenelle, jonka aikana hän ehti julkaista kymmeniä albumeja, joista useimmat Decca Recordsilla. Kuusi hänen lähes sadasta singlestään oli listaykkösenä Yhdysvalloissa. Myös hänen vanhin poikansa Justin Tubb oli menestyksekäs laulaja.


title: Ernest Tubb

text: Lisäksi Tubb ylläpiti "Ernest Tubb Record Shop" -levykauppaa, joka on yhä toiminnassa.


title: Ernest Tubb

text: Ernest Dale Tubb syntyi 9. helmikuuta 1914 maatilalla Crispissä, Texasissa lähellä Dallasia. Hänen isänsä Calvin Robert Tubb oli torppari, ja Ernest käytti suuren osan nuoruudestaan työskennellen maatiloilla ympäri osavaltiota. Ernest ihaili laulaja Jimmie Rodgersia, jonka inspiroimana hän opetteli vapaa-ajallaan laulamaan, jodlaamaan ja soittamaan kitaraa. 19-vuotiaana Tubb sai paikan laulajana sanantoniolaisella radioasemalla. Palkka oli alhaista, joten hän joutui tekemään myös muita töitä, muun muassa kaivamaan ojia ja työskentelemään apteekissa. Vuonna 1936 Tubbin kaksi ensimmäistä kappaletta julkaistiin, mutta ne menestyivät huonosti.


title: Ernest Tubb

text: Vuonna 1939 Tubb muutti San Angeloon, Texasiin, jossa hänet palkattiin tekemään 15-minuuttista ohjelmaa radioasema KGKL-AM:lle. Hän kirjoitti ja nauhoitti kappaleen nimeltään "Beautiful San Angelo".


title: Ernest Tubb

text: Vuonna 1940 Ernest Tubb liittyi Decca Recordsiin, sillä hän halusi jatkaa laulamista. Deccalla hän alkoi menestyä paremmin, ja etenkin vuoden 1941 kappale ""Walking the Floor Over You"" menestyi erittäin hyvin ja teki Tubbista tunnetun. Sitä myytiin yli miljoona kappaletta, ja se voitti kultalevyn vuonna 1965. Myös Tubbin myöhemmät kappaleet myivät hyvin.


title: Ernest Tubb

text: Helmikuussa 1943 Tubb kokosi bändinsä Texas Troubadoursin ja liittyi Grand Ole Opry -radio-ohjelmaan. Bändin ensimmäiset jäsenet olivat kotoisin Alabamasta ja he olivat nimeltään Vernon "Toby" Reese, Chester Studdard ja Ray "Kemo" Head. Bändi esiintyi ohjelmassa noin neljän vuosikymmenen ajan saavuttaen merkittävän aseman myös muiden menestyksekkäiden countrymuusikkojen keskuudessa. Tubb sai jopa oman "Midnight Jamboree" -ohjelmansa, jota lähetettiin lauantaisin Grand Ole Opryn jälkeen.


title: Ernest Tubb

text: Vuonna 1957 Tubb ampui humalassa musiikkituottaja Jim Dennyä kohti, muttei osunut keneenkään. Hänet pidätettiin.


title: Ernest Tubb

text: Vuonna 1965 alettiin esittää Tubbin isännöimää puolen tunnin "The Ernest Tubb Show" -televisio-ohjelmaa, jota esitettiin vuoteen 1968 saakka.


title: Ernest Tubb

text: Tubb jatkoi aktiivista esiintymistä vielä koko 1970-luvun ajan. Vuonna 1975 julkaistiin kokoelma-albumeja ja postuumeja julkaisuja lukuun ottamatta Tubbin viimeinen albumi, "Ernest Tubb".


title: Ernest Tubb

text: Vuonna 1979 julkaistiin Tubbin merkittävä kokoelma-albumi "The Legend and the Legacy", joka oli myös hänen ensimmäinen kokoelma-albuminsa yhteentoista vuoteen. Vuonna 1980 hän esiintyi itsenään elokuvassa "Kaivosmiehen tytär". Tubb lopetti 49-vuotisen uransa terveyssyistä vuonna 1982. Vuonna 1983 julkaistiin viimeinen Tubbin elinaikana julkaistu kokoelma-albumi, "Honkey Tonk Classics". Viimeisinä vuosinaan Tubb kärsi keuhkolaajentumasta. Hän kuoli 6. syyskuuta 1984 baptistisairaalassa Nashvillessä, Tennesseessä 70-vuotiaana.


title: Remanderin talo

text: Remanderin talo on Helsingin keskustassa Aleksanterinkatu 16:sta sijaitseva kolmikerroksinen empiretyylinen talo. Talon rakennutti kauppias Friedrich Remander kauppiastalokseen vuonna 1814. Talo oli alkuaan kaksikerroksinen mutta vuonna 1873 siihen rakennettiin kolmas kerros. Vuonna 1864 taloon oli valmistunut arkkitehti Frans Caloniuksen suunnittelema porrashuone. Taloon rakennettiin vielä puodit 1884–1885. Remanderin talon piharakennukset purettiin 1920-luvulla kun kortteliin valmistui Valkoisen salin uudisrakennus.


title: Remanderin talo

text: Remanderin talo siirtyi vuonna 1949 Helsingin kaupungin omistukseen. Talo korjattiin vuosina 1959–1965 perusteellisesti sisätiloiltaan niin että vain kellarikerros jäi ennalleen. Nämä uudistustyöt suunnitteli arkkitehti Aarno Ruusuvuori. Samassa yhteydessä Remanderin talon pihan itäsivulle rakennettiin nelikerroksinen virastosiipi.


title: Sunnin talo

text: Sunnin talo on Helsingin keskustassa Senaatintorin varrella Aleksanterinkatu 26:ssa sijaitseva kolmikerroksinen empiretyylinen talo. Talon rakennutti kauppias Per Hansson Sunn kauppiastalokseen vuosina 1763–1770. Talo oli alun perin satulakattoinen ja siihen saattoi sisältyä paikalla 1758–1761 olleen piipputehtaan rakennuksen säilyneitä osia. Sunnin talon Sofiankadun puoleinen siipirakennus valmistui 1776. Tämä siipirakennus oli alun perin mansardikattoinen ja kaksikerroksinen. Vuonna 1819 perusti turkulainen Helsinkiin muuttanut ravintoloitsija Cajsa Wahllund majatalon, ravintolan ja biljardisalin Sunnin taloon. Talo muutettiin ulkoasultaan empiretyyliseksi 1833–1834 ja samalla Sofiankadun siipeä korotettiin kolmikerroksiseksi.


title: Sunnin talo

text: Myöhemmin Sunnin taloon rakennettiin Aleksanterinkadun puolelle näyteikkunat 1880-luvulla. Taloon tehtiin 1931 muutostöitä kun se muutettiin virastokäyttöön. Talossa tiloissa toimi sitten muun muassa poliisilaitos ja rakennusvirasto. Sunnin taloa on peruskorjattu 1982–1984 ja 2009–2011. Nykyisin talossa toimii ravintola.


title: Babuška-nainen

text: Babuška-nainen () on lempinimi tunnistamattomalle naishenkilölle, jonka tiedetään valokuvanneen tai jopa videoineen John F. Kennedyn salamurhan vuonna 1963 erittäin läheltä. Hänen nimensä tulee hänen pitämästään huivista ja venäjän kielen sanasta "babuška", joka tarkoittaa mummoa tai vanhaa naishenkilöä.


title: Babuška-nainen

text: Vaikka monet näkivät tapahtuman aivan yhtä läheltä, on tapahtumasta kuitenkin erittäin vähän läheltä otettua video- tai kuvamateriaalia joka selventäisi tutkijoille tilanteen kulkua. Lisäksi moni paikalla ollut etsi suojaa ja juoksi pakoon laukausten jälkeen, toisin kuin Babuška-nainen, jonka tiedetään todistetusti jatkaneen kuvaamista tilanteesta huolimatta. Yhdessäkään valokuvassa, jossa Babuška-nainen esiintyy, hän ei katso suoraan kameraan joten häntä ei ole koskaan pystytty tunnistamaan eikä hän ole koskaan ilmoittautunut lukuisista pyynnöistä huolimatta.


title: Babuška-nainen

text: Vuonna 1970 Beverly Oliver -niminen nainen väitti olevansa Babuška-nainen. Hänen väitteensä osoitettiin myöhemmin perättömiksi. Hän muun muassa väitti kuvanneensa tapahtumat kameralla, joita ei vielä tuolloin ollut olemassakaan. Lisäksi valokuvat Babuška-naisesta osoittavat naisen olevan vanhempi kuin Oliver tuolloin.


title: Babuška-nainen

text: Tapauksen toinen merkittävä sivuhenkilö on niin kutsuttu Sateenvarjomies (), joka nähdään Kennedyn kulkureitin varrella mustiin pukeutuneena pitämässä sateenvarjoa auki yllään kirkkaana syyspäivänä. Vuonna 1978 mies nimeltä Louie Steven Witt kertoi olevansa kyseinen mies, ja yhä omistavansa sateenvarjon. Hän kertoi sateenvarjon olleen eräänlainen protesti Kennedyn politiikalle.


Meidän politiikkamme – Kaikki levytykset 2001–2015 on 2. lokakuuta 2015 julkaistu Varaque-yhyeen tuplakokoelma. Kokoelma sisältää yhtyeen kaikki aiemmin ilmestyneet levytykset sekä kuusi uutta kappaletta.


title: Pat O’Brien

text: Pat O’Brien voi tarkoittaa ainakin seuraavia henkilöitä:


title: Argonne

text: Argonne on alue Koillis-Ranskassa Aire-joen molemmin puolin Aisnen ja Maasin välillä. Argonnen metsä Airen länsipuolella on korkeimmillaan 375 metrin korkeudella. Pohjoisessa Argonne yhtyy Ardenneihin. Lännessä se rajoittuu Champagnen tasankoon. Marnen taistelun jälkeen vuonna 1914 Argonneen syntyi rintama, joka asemasodan johdosta säilyi peräti neljä vuotta. Alue on vuoristoista ja metsäistä.


title: Adolphe Appia

text: Adolphe Appia (1862–1928) oli sveitsiläinen arkkitehti, teatteriteoreetikko ja lavastustaiteen uudistaja, varsinkin valaistuksen käytön uranuurtaja. Uransa alkuaikana 1800-luvun lopulla Appia herätti huomiota näyttämötaidetta koskevilla kirjoituksillaan ja suunnitteli Wagnerin oopperoiden lavastusluonnoksia. Hän suunnitteli kolmiulotteisen näyttämötilan omaavia lavastuksia. Hän suunnitteli harmonista, tyyliteltyä ja usein symbolista ilmapiiriä luovaa valaistusta. Corgon Craigin tavoin hän kuului modernin skenografian tiennäyttäjiin. Hän ehdotti erityisesti näytämökuvan rakenteen ja valaistuksen uudistamista: hänen mukaansa näyttämökuvat pitäisi rakentaa plastisesti ja valaistus toteuttaa kunnioittaen yleisohjausta.


title: Mutenia

text: Mutenia on Sodankylän Sompiossa sijaitseva kylä, jonka muodostaa kolme asumatonta taloa. Se on yksi viidestä Sompion alueen kokonaan tai osittain Lokan tekojärven alle jääneestä kylästä. Alkuperäisestä Mutenian kylästä on tekoaltaan luoteisosassa nykyään jäljellä vain yksi 1800-luvun lopulla rakennettu talo piharakennuksineen. Lisäksi kylässä on kaksi toisen maailmansodan jälkeiseltä ajalta periytyvää pihapiiriä. Rakennukset ovat Lokan tekoaltaan rakentaneen Kemijoki Oy:n omistuksessa, eivätkä ne ole vapaasti tutustuttavissa.


title: Mutenia

text: Mutenia kuuluu yhdessä Purnumukan kylän kanssa Museoviraston määrittelemiin valtakunnallisesti merkittäviin rakennettuihin kulttuuriympäristöihin esimerkkeinä Sodankylän metsäsaamelaisesta asutuksesta.